ועדת הכספים, כנסת 20, פרוטוקול מספר 471, 2016-10-27 13:00

משה גפני: אני מחדש את הישיבה, אנחנו עוסקים בהצעת חוק ניירות ערך, שינוי מבנה הבורסה.

משה גפני: פרופ' האוזר.

משה גפני: בבקשה.

משה גפני: אנחנו בדיון שני, הדיון הראשון היה דיון עקרוני, אנחנו מקדישים את הישיבה הזאת, ככל שהיא תהיה - - -

מיקי רוזנטל: כמה זמן תהיה הישיבה?

משה גפני: שעה בערך.

משה גפני: אנחנו רוצים להתחיל להקריא ולדון על כל סעיף.

משה גפני: אנחנו לא נסיים את זה בישיבה אחת, תהיה עוד ישיבה, אני מעריך, אני רק רוצה שתאמר משפט לגבי החוק.

<שמואל האוזר: אז קודם כל אני מודה לך על קיום הישיבה.

<שמואל האוזר: בישיבה הקודמת לובנו העניינים השונים, כל אחד אמר את דעתו ואני חושב שזה חשוב, אני רק רוצה להודות לך על הקידום של זה, יש לזה חשיבות מאוד גדולה וחבל על הזמן.

<שמואל האוזר: זה חלק מהתכנית הגדולה שלנו, של הרשות ושל האוצר, גם לעשות הקלות, גם להנגיש את שוק ההון, גם לפתח את שוק ההון וגם לעשות את הבורסה הרבה יותר מתקדמת משמעותית ממה שהיא היום, אני חושב שיש בה את הפוטנציאל.

<שמואל האוזר: זו בערך תכנית הפעולה, לפי דעתי, היחידה האמיתית והמבוססת, כפי שאתה יודע, ואני מודה לך.

משה גפני: נעזוב את הפרטים, מה יהיה שונה?

משה גפני: ברגע שהחוק הזה יתקבל, איך שהוא יתקבל, יהיו בו שינויים, ברור, אבל מה יהיה שונה מבחינתך, כיושב ראש הרשות לניירות ערך, ממה שיש עכשיו למה שיהיה בסוף החוק?

<שמואל האוזר: השינוי הכי משמעותי זה שיש שלושה מקורות הון, יש בנקים, יש משקיעים מוסדיים ויש בורסה.

<שמואל האוזר: היום הבנקים והמשקיעים המוסדיים הם בעלי הבורסה ולכן הבורסה באופן טבעי נגועה בניגודי עניינים והיא נכה.

<שמואל האוזר: מה שקרה בכל העולם ב-20 השנה האחרונות, לא נשארו בורסות בעצם בעולם, כמונו, חוץ מסין, שהיא בשליטה ממשלתית, ודומות לה.

<שמואל האוזר: כל הבורסות בעולם עשו את השינוי המבני הזה, שהמשמעות שלו היא שאנחנו מפרידים בין הפעילות של חברי הבורסה, כאלה שמביאים את פעילות המסחר לבין בעלותם.

<שמואל האוזר: אנחנו לא נתיר את הבעלות שלהם, לא תוכל להיות בעלים ונותן שירותי מסחר, או לא תוכל להיות נותן שירותי מסחר ובעלים.

<שמואל האוזר: זו המהות של העניין.

<שמואל האוזר: מתלווה לזה כמובן העובדה שזה הופך להיות מחברה בע"מ, פרטית, שלא יכולה לחלק רווחים, לחברה בע"מ שכן יכולה לחלק רווחים, והדבר הנוסף הוא, זו ההזדמנות גם לשתף פעולה עם בורסות אחרות בעולם, כזו או אחרת.

משה גפני: תודה רבה.

משה גפני: אמנון נויבך, אתה רוצה להגיד משפט?

<אמנון נויבך: כן, אני רוצה להוסיף כמה משפטים.

משה גפני: כן, אבל בקצרה.

<אמנון נויבך: כמה זמן אתה נותן לי?

משה גפני: כמה שאתה רוצה, אבל בקצרה.

<אמנון נויבך: אז אני אגיד את הדבר הבא ואני אצטרף לדבריו של האוזר.

<אמנון נויבך: אנחנו הבורסה האחרונה אולי בעולם שלא עשתה את המהלך הזה, להוציא את סין.

<אמנון נויבך: כל הבורסות שעשו את זה החל מ-1990 בשטוקהולם עברו מהפך אמיתי בהתנהלות שלהם.

<אמנון נויבך: היום שטוקהולם נחשבת לאחת הבורסות הכי יצירתיות, למרות שהיא בורסה יחסית קטנה, עם תרומה מאוד גדולה לפעילות שיש סביבה ולבורסות אחרות.

<אמנון נויבך: השינוי שהם חוללו היה שינוי אמיתי.

<אמנון נויבך: אני אגיד לך מה יהיו השינויים, ואני ברשותך אקריא ואני ארחיב.

<אמנון נויבך: אני לא נכנס לסעיפים, אלא על התועלות - - -

משה גפני: בגלל שאני רוצה להקריא.

<אמנון נויבך: לא, אני אעשה את זה ממש בשלוש דקות, ברשותך, מה הן התועלות המרכזיות כתוצאה משינוי מבנה.

<אמנון נויבך: כיום הבורסה למעשה היא מועדון סגור, אנחנו פותחים את זה.

<אמנון נויבך: במקום מועדון סגור, שכמעט חברים לא יכולים להצטרף, אפשר יהיה להכניס שחקנים בגלל הניתוק בין בעלות וחברות.

<אמנון נויבך: ההפרדה הזאת בין הבעלות לחברות היא מהותית כי היא גם עושה את הבורסה נגישה יותר, היא מגדילה את התחרות ומונעת את ניגודי האינטרסים מסביב לשולחן הדירקטוריון בבורסה.

<אמנון נויבך: הדבר השלישי, אנחנו בורסה מבודדת היום, בגלל המבנה, יש לנו בעיות ליצור שיתופי פעולה עם בורסות אחרות, כי אין לנו את מבנה ההון שמאפשר לעשות את זה.

<אמנון נויבך: הפתיחה הזאת ויצירת ההון, כי כתוצאה משינוי מבנה הבעלות יש לנו הון שהוא יכול להיות פתוח ואנחנו יכולים לבצע שיתופי פעולה.

<אמנון נויבך: המבנה הנוכחי הוא אנכרוניסטי בצורה לא רגילה, אין דבר כזה, לא קיים היום, תבדוק היום את כל הבורסות הפעילות, זה לא קיים.

<אמנון נויבך: הדבר האחרון, ברגע שנעבור את שינוי החוק יכולת התגובה שלנו, בגלל כל השינויים שיתחוללו, תהיה הרבה יותר מהירה, נוכל להתאים את עצמנו לשינויים שמתחוללים ואני חושב שזה חשוב ביותר.

<אמנון נויבך: זאת אומרת מבחינתנו, מבחינת הנהלת הבורסה, השינוי הזה הוא כמעט הכרחי לכל תהליך אסטרטגי שאנחנו רוצים לבצע ואנחנו עובדים על זה ולכן אישור החוק על מרכיביו, מבחינתנו, זה בבחינת מאסט.

<אמנון נויבך: אנחנו בהנהלה מנסים לעשות כל דבר כדי לשנות, אני ממש מבקש, בואו נעשה כל דבר כדי להעביר את החוק הזה בהקדם כדי שנוכל להתחיל לממש אותו.

משה גפני: תודה רבה.

משה גפני: אילן והבנקים, אתם רוצים עכשיו להגיד משפט או בהמשך?

<אילן פלטו: משפט קצר.

<אילן פלטו: אני רק אזכיר, הבורסה היום לא מתפקדת כפי שהיא אמורה לתפקד.

<אילן פלטו: הבורסה אמורה לספק הון לחברות שרוצות להיות ציבוריות וזה לא קורה.

<אילן פלטו: חברות פרטיות לא באות להיות חברות ציבוריות וצריך לנסות לפתור את המשבר הגדול הזה שקיים בבורסה.

<אילן פלטו: כדי לפתור אותו נדרשות גם רשימה של הקלות, שחלקן כבר יושבות בכנסת ולא זזות ונדרשים צעדים נוספים.

<אילן פלטו: החוק הזה הוא לא ברשימה של הצעדים שנדרשים כדי לפתור את הבעיות בבורסה.

<אילן פלטו: אני אומר שצריך להעביר אותו כמה שיותר מהר כדי שהכנסת תתפנה כן לאשר את אותם דברים שהם חשובים לצורך הפעילות בבורסה.

<אילן פלטו: ואני אגיד עוד מילה אחת, בסופו של דבר צריך לזכור שהבורסה תהפוך להיות חברה פרטית, החברות הציבוריות הן לקוחות בבורסה וצריך לדאוג באיזה שהיא צורה לשמור על האינטרסים של החברות הציבוריות מול חברה פרטית.

<אילן פלטו: היום אני יודע שיש את הרשות לניירות ערך ויש את הכנסת ויש את הגופים האחרים שיכולים לעזור לי, מחר, כשיש חברה פרטית, שהיא בעצם היום גם מונופול, סוג של מונופול, כי הם הבורסה היחידה בארץ, צריך לשמור על מצב שהאינטרסים של החברות הציבוריות יישמרו, בין אם על ידי שותפות שלנו בתוך הבורסה, כמשקיפים או בצורה אחרת, ובין אם בחובת התייעצות איתנו כאשר רוצים לעשות שינויים ופעילויות.

משה גפני: תודה.

משה גפני: הבנקים, רוצים להגיד משפט?

<ישראל לשם: שמי עורך דין ישראל לשם ואני מייצג את איגוד הבנקים.

<ישראל לשם: איגוד הבנקים כמובן לא מתנגד באופן עקרוני למהלך הזה ולכל הצעדים שמטרתם לשפר את התפקוד של - - -

משה גפני: מתחיל לא טוב.

<ישראל לשם: ולשפר את התפקוד ואת יכולת התחרות שלה, אבל זה אכן נכון.

<ישראל לשם: הקשיים של איגוד הבנקים הם בעניינים נקודתיים ולעניינים הנקודתיים, אני חושב שנתייחס אליהם בהמשך.

משה גפני: בהמשך, בסעיפים.

<ישראל לשם: בהמשך, כשנגיע, אבל אם יורשה לי בכל זאת להגיד את זה - - -

משה גפני: כן, להגיד משפט כללי, זה מה שאפשרתי, כן.

<ישראל לשם: בכותרות.

משה גפני: יש לי קשיים מאוד עם הבנקים לאחרונה.

משה גפני: אתה מייצג אותם, אתה עורך דין?

<ישראל לשם: כן.

משה גפני: יש לי קשיים גדולים.

משה גפני: העברנו פה את חוק הפטקא, הבנקים עושים בעיות, נהייתם כאלה - - -

<ישראל לשם: אני חושב שהבנקים בכל זאת מנסים בצורה עניינית לשמור על האינטרסים - - -

משה גפני: הבנקים לא, לא חשוב.

משה גפני: אנחנו בקשר, אבל הבנקים לא.

משה גפני: הם לוקחים אנשים פשוטים ומטילים עליהם חובות שלא קיימות, זה לא הבנקים שאני הכרתי מהפלמ"ח.

<טיבי רבינוביץ: אדוני, אם אפשר בנושא הזה אולי במשפט אחד.

<טיבי רבינוביץ: אנחנו קודם כל מנסים לסייע.

<טיבי רבינוביץ: אנחנו מודעים לקשיים ואנחנו מנסים לסייע.

<טיבי רבינוביץ: כידוע לך, הנושא הוא מסובך.

<טיבי רבינוביץ: הנושא לא פשוט, אנחנו מנסים לסייע - - -

משה גפני: ממש לא מסובך.

משה גפני: הבנקים צריכים להתנהל כמי שמשרת את הלקוחות שלו ולא כל הזמן להתכסות מתחת להוראות דרקוניות.

<טיבי רבינוביץ: הבנקים במגבלות החוק מנסים - - -

משה גפני: שום מגבלות החוק, את החוק אני העברתי.

<טיבי רבינוביץ: נכון.

<טיבי רבינוביץ: לכן אתה יודע מה כתוב פה.

משה גפני: הגענו להסכמה, עם משרד המשפטים ואיתכם ועם משרד האוצר ועם כולם, ואתם - - -

<טיבי רבינוביץ: ולכן אתה יודע מה כתוב.

משה גפני: עוד מישהו גם יתרגז עליי שאני אמרתי עליו משהו.

משה גפני: לא חשוב, טיבי, אתה מכיר אותי, כשאני מתעצבן אני מתעצבן, אבל אני אחרי זה נרגע מהר.

מכלוף מיקי זוהר: גפני, אתה - - -

משה גפני: לא, אני עם הבנקים עכשיו.

משה גפני: בבקשה, אדוני העורך דין, שכחתי את שמך.

<ישראל לשם: אדוני היו"ר, אנחנו נבקש לשמור את זכות הדיבור כשיהיו התייחסויות ספציפיות שלדעת הבנקים פוגעים בהם.

משה גפני: בסדר, ניתן, תודה רבה.

מיקי רוזנטל: אחרים לא מקבלים זכות דיבור?

משה גפני: לפי סעיפי החוק, זה מה שאמרתי.

משה גפני: אתם רוצים לדבר קודם?

משה גפני: דיברנו בישיבה הקודמת.

משה גפני: דקה.

מיקי רוזנטל: יש גם כאלה שמתנגדים והם רוצים לדבר.

<קריאה: אדוני, אפשר לומר משהו?

<קריאה: אני מרגיש שלא דיברתי מספיק היום.

משה גפני: לא, אתה פעלת, זה בסדר, התקדמת.

<קריאה: לא.

משה גפני: רגע, אבל מיקי ביקש.

מכלוף מיקי זוהר: אני רוצה גם לומר.

משה גפני: כל המיקים ביקשו.

מיקי רוזנטל: אני ביקשתי שאם נותנים סבב דיבור אז לתת לכולם, לא רק לזה, זה הכול.

משה גפני: על מה?

מיקי רוזנטל: לא חשוב, תמשיך.

מיקי לוי: על כל ההערות שאני אומר עכשיו אני אבקש דיון בעוד שנה ואני רוצה שזה יהיה בפרוטוקול, כי מה שמטריד אותי כרגע למשל זה שהבנקים ביחד זה 36.94% והחשב עם 21.47%, יש בליבי איזה חשש להיעדר תחרות.

מיקי לוי: אני ארצה לקבל דיווח בתום שנה.

מיקי לוי: אני חושב שאנחנו צריכים לעשות הכול היום כדי שזה יעבור, אבל זו בעיה שאני חושש ממנה, שמוליק, יחד הם מעל 56%, אם חיברתי נכון, אז אם יש חשש להיעדר תחרות נצטרך לקבל איזה שהוא דיווח.

מיקי לוי: אם לא עשינו כלום ואין תחרות אז לא עשינו הרבה.

מיקי לוי: אמרתי את זה לאוזנו של פרופ' האוזר, שהבנקים הם עם 36.94%, כמעט 37%, והחשב עם 21.5%, יחד הם מעל 56% ויש לי חשש של היעדר תחרות ובעוד שנה, אני מבקש שיירשם בפרוטוקול, אני מבקש לקבל דיווח אם באמת החשש שלי מהיעדר תחרות היה לו על מה להתבסס.

מיקי לוי: הדבר השני, ואמרתי את זה גם בפעם הקודמת ולא קיבלתי תשובה חד משמעית, זה גובה העמלות.

מיקי לוי: יש שני סוגי עמלות, עמלות צרכנים ועמלות הבורסה.

מיקי לוי: מי ישלוט שלא, תסלחו לי על המילה, אין לי משהו להגיד, שהציבור לא יידפק בגובה העמלות.

מיקי רוזנטל: שלא יעשקו את הציבור, זה גם מה שמטריד אותי.

מיקי לוי: מי יהיה אחראי שפתאום מישהו לא יחליט לעשות - - - כי גם היום העמלות הן פי 10 מהנהוג בעולם ולעתים פי 11.

מיקי לוי: לעתים פי 11 מהנהוג בעולם, עמלות שהציבור משלם.

מיקי לוי: אני מבקש לדעת לגבי שתי העמלות האלה, מה יהיה בגורלן.

מיקי רוזנטל: יש לי עוד שאלה בהקשר הזה.

מיקי רוזנטל: אני מוותר על זכות הדיבור העקרונית, יש לי כמה הערות, אבל זאת סוגיה מרכזית ולמה היא לא בחוק, למה הגבלת גובה העמלות לא בחוק?

מיקי רוזנטל: זו הסוגיה החשובה ביותר ואני רוצה תשובה עליה.

משה גפני: שמוליק, רשמת?

משה גפני: הוא שואל למה הגבלת העמלות לא מופיעה בחוק.

משה גפני: מיקי זוהר, בבקשה.

משה גפני: חבר הכנסת מיקי זוהר, רכז הקואליציה בוועדת הכספים.

מכלוף מיקי זוהר: אדוני, נראה לך שהייתי מצביע נגדך?

מכלוף מיקי זוהר: לא, ברצינות, זה לא יכול היה לקרות, נכון?

משה גפני: אבל תאמין לי, נהגתי נכון.

מכלוף מיקי זוהר: רשמתי לעצמי כמה נקודות, אני רוצה לומר אותן.

מכלוף מיקי זוהר: בסוף אוגוסט 2011, שזה חמישה ימים לפני שהוגש דוח טרכטנברג, היו בבורסה 610 חברות, כיום יש 453.

מכלוף מיקי זוהר: ראשי הבורסה דיברו בשנת 2014 על תכנית להוסיף 100 חברות חדשות תוך חמש שנים, בפועל המספר באמת קרוב לאפס.

מכלוף מיקי זוהר: הבורסה צפויה לעבור השנה להפסד, כי מחזורי המסחר שלה ממשיכים להצטמצם, יש סכסוך בין ראשי הבורסה לבין אמנון נויבך, שמעתם בתקשורת.

מכלוף מיקי זוהר: אני לא אמרתי מי אשם בסכסוך, אני רק ציינתי שיש סכסוך.

מכלוף מיקי זוהר: ההכנסות של המדינה ממיסוי רווחים בניירות ערך הסתכמו בתשעה החודשים הראשונים ב-939 מיליון ₪ ברוטו, זה ירידה של 51% לעומת התקופה המקבילה אשתקד, וההערכות שהגדלת המס מן הסתם רק תגביל את הגבייה וזה ברור שזה היה שגוי, אותן הערכות, ברור שהיו שגויות.

מכלוף מיקי זוהר: שר האוצר קיבל מאיתנו פנייה, עשינו פה דיון בנושא המשבר של הבורסה ואמרנו שיש פעולות שאנחנו חייבים לעשות כדי לפתור את הבעיה הקשה שיש היום לבורסה.

מכלוף מיקי זוהר: יש אנשים טובים, כמו האדון הנכבד שיושב לימיני, שרוצה להעיר את המצב, אבל אנחנו לא נותנים כלים.

מכלוף מיקי זוהר: אם אנחנו לא נפחית את המס בבורסה המשקיעים לא יילכו לבורסה, הם ימשיכו ללכת לשוק הנדל"ן, כי בשוק הנדל"ן יש עשרות אחוזי מס ואפס סיכון, בבורסה יש 25% מס עם 100% סיכון.

מכלוף מיקי זוהר: לכן מי שחכם ועיניו בראשו יודע שהבורסה לא אטרקטיבית היום, גם מבחינה מיסויית.

מכלוף מיקי זוהר: פעם ראשונה.

מכלוף מיקי זוהר: פעם שנייה - - -

מיקי לוי: אם מותר לי להפריע לך?

מכלוף מיקי זוהר: בטח.

מיקי לוי: מה שביקשנו גם, הצעתי את זה לשר האוצר, אבל מכיוון שאנחנו כרגע באופוזיציה ואתה בקואליציה אמרתי בוא תן הוראת שעה לשלוש-ארבע שנים, 2% רק בשביל ההוצאות ותשחרר את הציבור כדי שיהיה לו עוד מסלול להשקיע.

מכלוף מיקי זוהר: מסכים איתך לחלוטין.

מיקי לוי: תעלה את זה אצלך בישיבת הקואליציה.

מכלוף מיקי זוהר: אני אעלה את זה שוב ואני אמשיך להעלות את זה פה בוועדה ואני אמשיך להעלות את זה בפני השר, עד שיבינו את הבקשה.

מיקי לוי: ופרופ' האוזר יודע - - -

מכלוף מיקי זוהר: מעבר לזה, אנחנו חייבים להפחית את הרגולציה על הנפקת חברות.

מכלוף מיקי זוהר: מי שרוצה היום להנפיק חברה זה כמעט בין קשה עד בלתי אפשרי, אין מספיק חברות שיכולות להיות היום בבורסה.

מכלוף מיקי זוהר: והדבר המעניין ביותר, רשות המסים, שאתה כל כך אוהב, גפני, אם אתה רוצה להשקיע מעל - - -

משה גפני: אתה התחלת להתערב באהבות שלי?

מכלוף מיקי זוהר: כן, בטח.

מכלוף מיקי זוהר: אותי אתה אוהב, גפני?

משה גפני: כן.

מכלוף מיקי זוהר: זה הכי חשוב.

מכלוף מיקי זוהר: אם אתה רוצה להשקיע יותר מ-800,000 שקל אתה צריך להיקרא לחקירה ברשות המסים בשנה?

מכלוף מיקי זוהר: למה?

מכלוף מיקי זוהר: תנו לאנשים ללכת לבורסה, תנו להם את החופש לשחק את המשחק שהם חושבים שאולי הוא מתאים להם, למה אתם מראש מונעים מהם את הרצון הזה?

מכלוף מיקי זוהר: זה לגבי הבורסה.

מכלוף מיקי זוהר: לגבי החוק, הערה אחת בלבד, אדוני.

מכלוף מיקי זוהר: אני מניח שלא היית רוצה שתהיה עבודה בשבת בבורסה, נכון?

מכלוף מיקי זוהר: אני מניח נכון?

מכלוף מיקי זוהר: כן.

משה גפני: מי שאחראי על שבת זה אתה.

מכלוף מיקי זוהר: לא, חלילה, ימי מסחר בימי שישי מביאים לעבודה בשבת, כי אין סיכוי ש - - -

משה גפני: בסדר, נגיע לזה.

מכלוף מיקי זוהר: לא, אני רק רוצה לומר.

<קריאה: גם בכל הבנקים.

משה גפני: לא, לא, לא.

מכלוף מיקי זוהר: עבודה בימי שישי היא מאוד מאוד פשוטה.

מכלוף מיקי זוהר: יש מנהלי קרנות ויש אנשים שצריכים לעשות את העבודה גם לאחר יום המסחר - - -

משה גפני: אתה מתנגד לשינוי בעניין הזה?

מכלוף מיקי זוהר: לא צריך לעבוד ביום שישי, ביום שישי שיילכו לקניות, שיילכו לבשל, שיילכו לסדר את השבת שלהם, שיילכו אפילו לטייל.

מכלוף מיקי זוהר: ימי שישי, לא צריך.

משה גפני: תודה.

משה גפני: יש פה רבים שביקשו רשות דיבור, אני אאפשר, אבל אני קודם רוצה להתחיל בהקראת החוק, אני מרגיש שאנחנו הולכים אחורנית כל הזמן.

משה גפני: זה כבר דיון שני, אני מבקש להתחיל בהקראת החוק ואני אאפשר לכל מי שביקש להתייחס בהמשך.

משה גפני: מי מקריא את החוק?

משה גפני: ברוכה הבאה.

מיקי רוזנטל: לא מהכחול, מהמעודכן.

<שרה קנדלר: מהמעודכן.

משה גפני: נוסח מתוקן.

<שרה קנדלר: "הצעת חוק ניירות ערך (שינוי מבנה הבורסה), התשע"ו-2016".

<נילי אבן חן: רגע, לפני ההקראה.

<נילי אבן חן: כיוון שניתנה זכות דיבור לכל מי שתומך ב - - -

משה גפני: אני לא יודע את מי את מייצגת, אבל אני אמרתי ואני חוזר ואומר, היה דיון עקרוני.

<נילי אבן חן: שלא נתנו לנו בו זכות לדבר, לא אפשרו - - -

משה גפני: אז לא נתנו, אבל עם כל הכבוד אני לא נוסע לחוץ לארץ ואני כנראה לא הולך לחופש, אתם תקבלו רשות דיבור, אני רוצה להתחיל את ההקראה.

<נילי אבן חן: הדברים שלנו הם כלליים, הם לא סעיף סעיף, יש פה הצעות - - -

משה גפני: היות שאני נמצא בתפקיד שלי באופן זמני ובהמשך בעזרת ה' יחליפו אותי, או בקדנציה הזאת או בקדנציה הבאה, לא יודע מתי, ככה אני מנהל את הוועדה, מה לעשות?

משה גפני: אבל אני אאפשר.

משה גפני: בבקשה.

<שרה קנדלר: "תיקון סעיף 1 בחוק ניירות ערך, התשכ"ח-1968 (להלן – החוק העיקרי), בסעיף 1 – אחרי ההגדרה "מנפיק" יבוא: "מסלקה" – כהגדרתה בסעיף 44לא;" במקום ההגדרה "בורסה" יבוא: "בורסה – כהגדרתה בסעיף 44לא;" בהגדרה "בורסה בחו"ל", במקום "בורסה לניירות ערך" יבוא "חברה המנהלת מערכת למסחר בניירות ערך כהגדרתה בסעיף 44לא;" אחרי ההגדרה "בורסה בחו"ל" יבוא: "חבר בורסה" – מי שהוא חבר הבורסה בהתאם לתקנון הבורסה כמשמעותו בסעיף 46;" בהגדרה "גורם מפוקח" – במקום פרט (6) יבוא: "(6) בורסה וחבר בורסה;" בפרט (7) אחרי "מסלקה" יבוא "וחבר מסלקה";"

משה גפני: תסבירי.

<שרה קנדלר: יש פה תיקוני הגדרות.

<שרה קנדלר: זה בעיקר תיקונים טכניים של לעשות סדר בהגדרות.

<שרה קנדלר: היום ההגדרה של בורסה היא הגדרה אחת, פיצלנו שהבורסה היא החברה המנהלת והמערכת למסחר היא מה שהבורסה מנהלת.

<שרה קנדלר: אותו דבר עשינו עם מסלקה.

<שרה קנדלר: חבר בורסה, בגלל נושא הפרדת הבעלות הוא מי שהוא חבר בורסה בהתאם לתקנון הבורסה.

<שרה קנדלר: הכנסנו גם את הבורסה וחבר מסלקה להגדרת גורם מפוקח כדי שהרשות תוכל לפקח עליהם כמו כל גוף מפוקח אחר, יהיה לה את כל הסמכויות, כולל קנסות, עיצומים וכו'.

משה גפני: יש למישהו שאלות בעניין הזה?

משה גפני: הלאה.

<שרה קנדלר: מ-3 עד 7, לאור תיקוני ההגדרות יש עוד תיקונים טכניים.

משה גפני: טוב.

<שרה קנדלר: תיקון סעיף 3.

<שרה קנדלר: בסעיף 3(ג)(1) לחוק העיקרי, במקום "חבר בבורסה לניירות ערך" יבוא "חבר בורסה".

<שרה קנדלר: תיקון סעיף 35א.

<שרה קנדלר: בסעיף 35א לחוק העיקרי, ההגדרה "חבר בורסה" – תימחק.

<שרה קנדלר: "תיקון סעיף 35טז3.

<שרה קנדלר: בסעיף 35טז3 לחוק העיקרי, ההגדרה "חבר בורסה" – תימחק.

<שרה קנדלר: תיקון סעיף 35ל בסעיף 35ל(א) לחוק העיקרי, בהגדרה "בורסה מחוץ לישראל", במקום "בורסה לניירות ערך" יבוא "חברה המנהלת מערכת למסחר בניירות ערך כהגדרתה בסעיף 44לא".

<שרה קנדלר: תיקון סעיף 44יא1.

<שרה קנדלר: בסעיף 44יא1 לחוק העיקרי, ההגדרה "חבר בורסה" – תימחק.

<שרה קנדלר: החלפת כותרת פרק ח'.

<שרה קנדלר: במקום כותרת פרק ח' יבוא: "פרק ח': בורסה ומסלקה".

<שרה קנדלר: עד כאן זה היה התיקונים הטכניים של הגדרות, עכשיו אנחנו מגיעים ל - - - בעצם בנינו פרק חדש, פרק של הבורסה, שלשם הנוחות שלה חילקנו אותה לתתי פרקים, לסימנים.

<שרה קנדלר: הסימן הראשון מדבר על הגדרות, הסימן השני מדבר על הסדרת הבורסה, הסימן השלישי על הגדרת המסלקה, ושני הסימנים הנוספים זה על ממשל תאגידי בבורסה ובמסלקה.

<שרה קנדלר: "הוספת סימן א' וכותרת סימן ב' לפני סעיף 45 לחוק העיקרי, תחת כותרת פרק ח' יבוא: "סימן א': הגדרות הגדרות.

<שרה קנדלר: 44לא.

<שרה קנדלר: בפרק זה – "בורסה" – חברה שקיבלה רישיון להקמה ולניהול של מערכת למסחר בניירות ערך לפי סעיף 45; "מסלקה" – חברה שקיבלה רישיון לפתיחה ולניהול של מערכת סליקה; "מערכת למסחר בניירות ערך" – מערכת רב-צדדית שבאמצעותה מתנהל מסחר בניירות ערך, בדרך של הפגשת פקודות קנייה ופקודות מכירה של ניירות ערך ושכלול עסקאות בין קונים ומוכרים של ניירות ערך, הפועלת בלא הפעלת שיקול דעת, על פי כללים שנקבעו מראש; "מערכת סליקה" – אחת מאלה: מערכת מרכזית שבאמצעותה מתבצעת סליקת עסקאות בניירות ערך; מערכת הנותנת שירותי משמורת מרכזית (Central Securities Depository) של ניירות ערך ששוכללה לגביהם עסקה, לראשונה; מערכת המשמשת צד נגדי מרכזי (Central Counterparty) בעסקאות בניירות ערך; לעניין זה, "צד נגדי מרכזי", בעסקה בניירות ערך – גורם המבטיח לצדדים לעסקה בניירות ערך את מימושה, בין השאר בדרך של מתן ערבות; "נותן ההיתר" – אחד מאלה: לעניין היתר החזקה – הרשות, בהסכמת שר האוצר; לעניין היתר שליטה – שר האוצר לאחר התייעצות עם הרשות; "סליקה", של עסקה בנייר ערך – העברת נייר ערך או העברת התמורה בעדו, בהתאם לעסקה בנייר ערך.

<אייל לב ארי: את יכולה להסביר למה יש פה פיצול בנותן היתר?

<אייל לב ארי: למשל בחוק הפיקוח על שירותים פיננסיים, אחרי התיקון של הרגולטור הפיננסי, למשל, גם היתר וגם השליטה ניתן לגמרי לממונה.

<אייל לב ארי: אמנם אחרי התייעצות עם הוועדה המייעצת שלו, אבל אם - - -

<שרה קנדלר: אז פה יש בקשה של שר האוצר להיות מעורב גם בנושא של היתרי שליטה ואחזקה.

<אייל לב ארי: זה יוצר לנו כאן חוסר הרמוניה חקיקתי.

<אייל לב ארי: אני חושב שצריך להשאיר את המצב כמו שניתן לרגולטור במאה אחוזים, לתת את זה ליושב ראש הרשות.

<אייל לב ארי: אם התורה שהוצגה לוועדת הרפורמות, שרוצים לתת יותר עצמאות לאגף שוק ההון, כדי שזה יהיה רשות יותר עצמאית, עכשיו בהצעה הזאת בעצם מפחיתים קצת מהעצמאות של הרשות לניירות ערך, שהיא גם רשות שהוקמה בחוק.

<שרה קנדלר: אני לא יודעת אם אני יכולה לייצג את שר האוצר, אבל - - -

<שמואל האוזר: זה הוסכם עם שר האוצר.

מיקי רוזנטל: אבל זה לא כזה ראה וקדש, יש פה טענה שתגידו לא נכון/כן נכון.

<שגית אפיק: כן, מקצועית תענו.

<שגית אפיק: זה לא עניין של עסקה עם שר האוצר.

<שרה קנדלר: לא, זה נכון שזה חריג אצלנו גם, בכל היתרי שליטה אנחנו נותנים בלי שר אוצר, אבל פה באמת כי יש בורסה אחת והחשיבות של הבורסה, אז היה רצון שכן יהיה פה.

<שרה קנדלר: גם שר האוצר נותן את הרישיון לבורסה, לא רק את היתרי השליטה.

<שרה קנדלר: גם היום שר האוצר נותן את הרישיון ולא רשות לניירות ערך.

<שרה קנדלר: אנחנו נותנים רישיון למנהלי קרנות נאמנות, לנאמנים, אבל בורסה באמת, בגלל החשיבות שלה, עד היום שר האוצר נתן את הרישיון ועכשיו מבקשים גם את היתרי השליטה.

<אייל לב ארי: הבורסה היא אחת, כי היא היסטורית אחת, אבל גם בחוק הקיים יש אופציה להקים בורסות נוספות, גם בחוק הזה לא השתנה המצב של אופציה להוסיף עוד בורסה.

<אייל לב ארי: עדיין הרישיון הוא רישיון כמו כל רישיון, נקרא לזה פיננסי אחר.

משה גפני: טוב, נשאיר את זה פתוח.

משה גפני: הלאה.

<שרה קנדלר: "סימן ב': בורסה.

<שרה קנדלר: תיקון סעיף 45. 9.

<שרה קנדלר: בסעיף 45 לחוק העיקרי – במקום כותרת השוליים יבוא "רישיון בורסה"; בסעיף קטן (א), במקום הסיפה החל במילים "בורסה לניירות ערך" יבוא "מערכת למסחר בניירות ערך אלא ברישיון שניתן לו לפי הוראות סימן זה (בחוק זה – רישיון בורסה)"; סעיף קטן (ב) – בטל.

<שרה קנדלר: זה בעצם הסעיף שכבר היום קובע את החובה לקבל רישיון משר האוצר בשביל לנהל בורסה.

<שרה קנדלר: אנחנו מבטלים פה את סעיף קטן (ב), שבעצם יש פה את המהות שכיום התנאי לניהול בורסה, זה איסור חלוקת הרווחים.

<שרה קנדלר: אנחנו מבטלים את זה, בסעיפים הבאים אנחנו נקרא איזה תנאים כן צריכים לחול בשביל לקבל רישיון בורסה.

<שרה קנדלר: החלפת סעיפים 45א.

<שרה קנדלר: 10.

<שרה קנדלר: במקום סעיפים 45א עד 45ד לחוק העיקרי יבוא: "תנאים ושיקולים למתן רישיון בורסה.

<שרה קנדלר: 45א.

<שרה קנדלר: שר האוצר רשאי, לאחר התייעצות עם הרשות, להעניק רישיון בורסה לחברה כהגדרתה בחוק החברות שמתקיימים לגביה כל אלה: היא, וכל תאגיד שהיא מחזיקה באמצעי שליטה בו, עוסקים אך ורק בעיסוקים המותרים לבורסה לפי סעיף 45יג; תקנון ההתאגדות שלה אינו כולל הוראות שיש בהן כדי לפגוע בניהולה התקין וההוגן; היא התקינה תקנון כאמור בסעיף 46 והתקנון אושר בידי הרשות ושר האוצר; יש לה מיומנות טכנית ואמצעים מתאימים לצורך הפעלת מערכת למסחר בניירות ערך באופן שיבטיח את יציבות המערכת, אמינותה, זמינותה ואבטחת המידע שבה; היא שילמה את האגרות שנקבעו לפי סעיף 55א, אם נקבעו; היא עומדת בדרישות לעניין הון עצמי, ביטוח, פיקדון וערבות שקבע שר האוצר, לפי הצעת הרשות או בהתייעצות עמה ובאישור ועדת הכספים של הכנסת, ורשאי השר לקבוע הוראות שונות לגבי חברות שונות המבקשות רישיון לפי סימן זה.

<שרה קנדלר: בהחלטה בבקשת חברה למתן רישיון לפי סעיף קטן (א) יובאו בחשבון, בין השאר, עניינים אלה: תכניות הפעולה של המבקשת וסיכוייה להגשימן; מיומנותם של נושאי המשרה במבקשת והתאמתם לתפקידם; האמצעים הכספיים של המבקשת; האמצעים הכספיים והרקע העסקי של בעלי השליטה במבקשת; שיקולים הנוגעים למהימנותה של המבקשת, למהימנותו של בעל שליטה בה או למהימנותו של נושא משרה בכירה במבקשת או בבעל שליטה בה; שיקולים שבטובת הציבור.

מיקי רוזנטל: תעצרי רגע.

מיקי רוזנטל: תיקחי אוויר, תסבירי את הסעיפים.

<שרה קנדלר: אנחנו מדברים פה על התנאים למתן רישיון בורסה.

<שרה קנדלר: אני חייבת לציין שרוב התנאים הם אותם תנאים כמו שיש היום בביטוח, בבנקאות, צריך שיהיה הון עצמי מינימלי, צריך שיהיה תקנון התאגדות, צריך שנושאי המשרה ובעלי השליטה יעברו מבחן של מהימנות, לוודא שהם מתאימים.

<שרה קנדלר: היא צריכה גם לעמוד בתנאים של מיומנות טכנית, שזה מאוד חשוב לבורסה, כי היא מפעילה מערכת מסחר, כל הנושא של מערכת המסחר, המחשוב, העובדה שהיא תוכל להיות מתמשכת, גם כשיש תקלות וכו', זה גם תנאי מאוד חשוב.

<שרה קנדלר: והון עצמי, שתהיה לה יציבות כלכלית, בסיס כלכלי להתמודד עם כל הפעילות שלה.

<שרה קנדלר: ואז יש רשימה של שיקולים ששר האוצר צריך לקחת בחשבון, שזה גם לקוח מחוקי הבנקאות והביטוח והמטרה שלהם להבטיח שהבורסה תהיה מסוגלת לקיים את הפעילות שלה, להיות אמינה ולהמשיך את פעילותה.

<אייל לב ארי: ומי נותן בחוקים ההם את הרישיון?

<שרה קנדלר: המפקחים.

<שרה קנדלר: בביטוח ובבנק זה המפקחים, זה נכון.

<אייל לב ארי: אז ההערה שלי גם בנושא ההיתר תקפה גם לעניין מתן הרישיון, מה עוד שהבחינות שאת אומרת הן בחינות מקצועיות שאתם בוחנים בכל מקרה.

<שרה קנדלר: נכון, לכן זה אחרי התייעצות איתם, זה לא שר האוצר בלבד, זה בהתייעצות עם הרשות.

<שרה קנדלר: אין ספק שאת הבחינות המקצועיות הרשות תעשה.

<אייל לב ארי: זה מה שהיא אמרה, בחוקים האחרים הרגולטורים נותנים את הרישיון.

<שגית אפיק: אז מה ההבדל?

<שרה קנדלר: שוב, אל"ף, זה היסטורי, אנחנו לא משנים את המצב הקיים.

<שרה קנדלר: לגבי הרישיון, גם היום הרישיון ניתן על ידי שר האוצר, ואני חושבת שמה שעמד מאחורי זה, אז וגם היום, זה החשיבות של הבורסה, שכן רוצים שגם שר האוצר יבחן ולא רק הרגולטור.

<אייל לב ארי: וההיתר לא משנה את ההיסטורי?

<שרה קנדלר: לא, ההיתר לא היה קיים עד היום.

מיקי רוזנטל: אבל שר האוצר לא בוחן.

<שרה קנדלר: מי שיבחן זה הרשות, אבל שר האוצר - - -

מיקי רוזנטל: הוא בעניין הזה - - -

<שמואל האוזר: אבל עד היום הוא זה שמאשר.

<שרה קנדלר: הרישיון ניתן מאת שר האוצר גם היום.

<שמואל האוזר: זה אותו דבר, אנחנו נבחן.

מיקי רוזנטל: כן, אבל אני חושב שדווקא בעניין הזה צריך לשקול.

מיקי רוזנטל: מאחר שזו החלטה מקצועית, את אומרת שהיא מאוד חשובה, והיסטורית גם שר האוצר נתן, אבל שר האוצר הוא אישיות פוליטית ואם ההחלטה היא החלטה מקצועית נטו אני לא מבין עדיין, לא השתכנעתי, למה הוא צריך לחתום.

מיקי רוזנטל: זה בערך כמו ששר התקשורת צריך להקים תאגיד.

מיקי רוזנטל: לא, הוא לא צריך, לפעמים ההתערבות של הפוליטיקאים אפילו מזיקה.

<שרה קנדלר: טוב, אני לא חושבת ש - - - (היו"ר מכלוף מיקי זוהר)

<שמואל האוזר: זה שינוי.

<שמואל האוזר: עד היום זה רק השר, הכול זה השר, היום זה נעשה בהתייעצות עם הרשות, היום יש קריטריונים ברורים וזה בהתייעצות עם הרשות.

<שמואל האוזר: אז אנחנו התקדמנו פה שלב, אני חושב, מאוד משמעותי.

<שמואל האוזר: פתיחה של בורסה, רישיון של בורסה, האוצר מייחס לזה גם שיקולים של מדיניות, שהם הרבה יותר רחבים מאשר אנחנו כרגולטור ולכן הוא מייחס לזה חשיבות.

מיקי רוזנטל: לא, אני שואל איזה שיקולים שאינם מפורטים פה בחוק, כי טובת הציבור זה סעיף סל, טובת הציבור זה הכול, טובת הציבור זה שמוישה לא יקבל רישיון, זה גם לטובת הציבור, כי אני לא אוהב את מוישה ואני יכול לנמק את זה בטובת הציבור.

מיקי רוזנטל: אני שואל שאלה רצינית, אני מציג אותה לכאורה בצחוק, אבל אני שואל אתכם שאלה מאוד מאוד רצינית.

מיקי רוזנטל: מאחר שההחלטות הן החלטות מקצועיות גרידא ומאחר שאין בנדבך הנוסף של הבדיקה של השר אמצעים נוספים שהוא מפעיל, אלא הוא משתמש רק במה שאתם מניחים בפניו, איזה מין שיקול נוסף יכול שר האוצר להפעיל כדי למנוע ממישהו או לעודד מישהו להקים בורסה.

מיקי רוזנטל: זו שאלה מאוד כבדה.

<שרה קנדלר: אני מציעה להשאיר את זה לדיון הבא ונבקש שיבואו נציגות משר האוצר.

מיקי רוזנטל: אני באמת - - -

<שרה קנדלר: לא, בסדר, לגיטימי.

מיקי רוזנטל: לא שאני שואל ומחווה דעה, הייתי רוצה לשמוע איזה שיקולים שר האוצר יכול להפעיל, שהם מעבר לשיקולים שלכם.

<שרה קנדלר: ביקשנו שיבואו נציגות משר האוצר, אולי הם יגיעו.

מיקי רוזנטל: לא, מאה אחוז, אז נדחה את זה לדיון הבא, אבל זאת שאלה חשובה.

<אייל לב ארי: היו כאן את השאלות, יש דברים שמשאירים היסטורית, יש דברים שקובעים לראשונה, אז צריך להיות איזה שהוא היגיון, מה מכניסים לראשונה, איך זה ביחס, למשל, לחקיקה האחרונה שהתקבלה ואיך רואים את התשומות של הרגולטור, כי איך שמוצג למשל לגבי הממונה של רשות שוק ההון, ביטוח וחיסכון, צריכים לתת לו יותר עצמאות ממה שהיה לו ערב החקיקה.

<אייל לב ארי: כאן, מה שאנחנו רואים, זה סוג של מסוים או שימור או קצת הפחתה של רשות ש - - -

<שרה קנדלר: אבל ההצעה הזאת הוגשה לפני שהחוק הזה עבר, אז באמת יש - - -

<אייל לב ארי: נכון, בדיוק, כי רשות - - -

מיקי רוזנטל: אז יש את ההיבט הזה שהוא חשוב ביותר.

מיקי רוזנטל: בקיצור, אני כן חושב שראוי לקיים על הסוגיות האלה דיון משמעותי, כי יש פה שאלות - - -

<שרה קנדלר: תבוא נציגות של שר האוצר.

מיקי רוזנטל: בסדר.

<שרה קנדלר: אני אמשיך להקריא.

<שרה קנדלר: הסעיפים הבאים אלה סעיפים מקבילים לכל החוקים האחרים שיש לבקשות רישיון, גם בתחומים שלנו, גם בתחומים של בנק ישראל והביטוח.

<שרה קנדלר: בקשה לרישיון בורסה.

<שרה קנדלר: 45ב.

<שרה קנדלר: בקשה למתן רישיון בורסה תוגש לרשות; הרשות רשאית לקבוע הוראות לעניין אופן הגשת הבקשה, הפרטים שייכללו בה והמסמכים שיצורפו לה.

<שרה קנדלר: יושב ראש הרשות או עובד הרשות שהוא הסמיכו לכך בכתב רשאים לדרוש מהמבקשת פרטים או מסמכים, בנוסף על הנדרש לפי סעיף קטן (א), אם ראו כי הדבר דרוש לצורך החלטה בבקשה.

<נילי אבן חן: לגבי הסעיף הזה, היינו שמחים שהרישיון יהיה מותנה בזמן, כמו כל רישיון אחר שמדינת ישראל נותנת.

<נילי אבן חן: אנחנו ביקשנו בקשה על פי חוק חופש המידע לקבל את הרישיון המקורי של הבורסה, לדעתי הוא ניתן בשנת 69' על שתיים וחצי שורות וכיוון שזו הופכת להיות חברה פרטית, מה שנקרא יש לנו דרך חד סטרית, הם הולכים לקבל בעלות, וזה בעצם מה שהולך להיות מכאן ולהבא, ולכן, כמו שבכל רישיון אחר שמדינת ישראל נותנת, היא יכולה אחרי תקופה מסוימת לבחון ולראות האם היא מעוניינת להמשיך ולתת אותו גם להבא, אז אנחנו חושבים שראוי - - -

מכלוף מיקי זוהר: אז את מציעה להגביל את זמן הרישיון?

מיקי לוי: כמה זמן זה סביר?

<נילי אבן חן: חמש שנים, שזה לא יהיה לנצח.

<שרה קנדלר: אין שום רישיון שהוא מוגבל בזמן שאנחנו נותנים, לא בבנקאות ולא בביטוח.

מכלוף מיקי זוהר: יש לוועדת הכספים סמכות להביא את זה לדיון מחודש?

<שרה קנדלר: לא, לרשות יש סמכות לבטל את הרישיון.

<שרה קנדלר: ככה זה בכל החוקים.

מכלוף מיקי זוהר: ועדת הכספים תוכל להמליץ לה או - - -

מיקי לוי: ככה הסמכות היא כמעט מהיום למחר, בלי להכניס את זה לתוך מסגרת או - - -

<שרה קנדלר: נכון.

מכלוף מיקי זוהר: זה בסדר, זה בסמכות הרשות, גברתי, לביטול - - -

<נילי אבן חן: לביטול.

<נילי אבן חן: יש הבדל משמעותי בין לתת מחדש רישיון לבין לבטל רישיון.

מכלוף מיקי זוהר: את הרישיון נותנת המדינה.

<נילי אבן חן: אבל היא נותנת אותו פה לחברה פרטית, רישיון לנצח.

מכלוף מיקי זוהר: הביטול קיים עדיין בידי הרשות.

מכלוף מיקי זוהר: אנחנו בוועדת הכספים, במידה שאתם תמצאו איזה שהוא עניין, נוכל לעורר פה דיון ונחליט ביחד האם אנחנו חושבים שצריכים לבטל או לא לבטל ונקווה שלא נצטרך לבטל.

מיקי לוי: מיקי, בהקשר למה שרוזנטל אמר, שהסמכות היא של האוצר, ותיכף יבואו מהאוצר כדי להסביר, אולי גם שר האוצר ייקח את האחריות על מצבה העגום של הבורסה.

מיקי לוי: סמכות לא הולכת בלי אחריות.

מכלוף מיקי זוהר: תשמע, תן לי לחשוב על זה.

מיקי לוי: שיירשם בפרוטוקול, בבקשה.

מכלוף מיקי זוהר: שחשבתי על זה, כן.

<קריאה: מיקי, זה מהמשטרה, אבל בפוליטיקה זה אחרת.

מיקי רוזנטל: אתם שמים לב שיש פה שלושה מיקים וזהו.

מכלוף מיקי זוהר: יש רק מיקים בוועדת כספים.

מיקי רוזנטל: הבורסה צריכה להיות על שמך.

<נילי אבן חן: אני רוצה להוסיף עוד משפט.

<נילי אבן חן: אם הרישיון ניתן לפרק זמן מסוים, אחרי פרק הזמן הזה הוא פוקע, זה אחרת לגמרי מאשר לבטל רישיון, ולכן אם נותנים להם מהיום הראשון לנצח, אז לבוא ולשלול מהם את הזכות אחר כך זה כמעט בלתי אפשרי.

<נילי אבן חן: רישיונות במדינת ישראל לא ניתנים - - -

<שרה קנדלר: כל הרישיונות שאנחנו נותנים, איזה גוף נותן - - -

מכלוף מיקי זוהר: גברתי, אנחנו הבהרנו את עמדתנו, הוועדה סוברת שה - - -

מיקי רוזנטל: הוועדה עוד לא סוברת שום דבר, סליחה.

מכלוף מיקי זוהר: בנושא הזה.

מיקי רוזנטל: לא, בסדר - - -

מיקי לוי: תן ליועץ המשפטי להגיד מילה וחצי.

מכלוף מיקי זוהר: יגיד מילה וחצי, היועץ המשפטי.

<אייל לב ארי: אני לא מכיר בתחום הזה של הגופים הפיננסיים רישיון מוגבל בזמן.

<אייל לב ארי: אפשר לקבוע תנאים ברישיון, אפשר לתת רישיון, אפשר לבטל אותו, אני חושב שהראייה היא, בין היתר, לאור המשמעות שרישיון מותנה בזמן, ביחס לפעילות של הגוף הפיננסי ושל השלכות מסוימות גם על הציבור מבחינת מה המשמעות של לצורך העניין, כפי שאת מציעה, יינתן רישיון לחמש שנים לחברה שמנהלת בבורסה - - -

מכלוף מיקי זוהר: טיבי, אני קורא אותך לסדר בפעם הראשונה.

מכלוף מיקי זוהר: שלא תגיד שאני פשיסט או גזען, עכשיו, בגלל שקראתי אותך לסדר.

<אייל לב ארי: חברה שמנהלת בבורסה מבחינת האטרקטיביות של ההשקעה של חברות שנסחרות בה, בתום חמש השנים - - - אני לא יודע מה - - -

<נילי אבן חן: - - - זה לא חכם ש - - - לא מפורסמים, מעכשיו הולך להיות חור שחור, לפחות לגבי הציבור, בכל מה שקשור ל - - -

מיקי לוי: אבל יש חוק חופש המידע.

<נילי אבן חן: הלוואי שהיה חל עליה חוק חופש המידע, אנחנו נותנים את המפתחות לחברה פרטית שלציבור אין שום נגיעה יותר.

מכלוף מיקי זוהר: מיצינו, גברתי.

<נילי אבן חן: כרגע המועדון הסגור שלהם עומד להיות עכשיו עם רישיון לנצח.

<נילי אבן חן: אם לא נטפל בזה פה זו פשוט תהיה בכייה לדורות.

<נילי אבן חן: אם אין את הנקודה הזאת שלפחות ברישיון הם תלויים באיזהש הוא גורם והרישיון צריך להיות מוארך, אז אנחנו נמצאים בבעיה מאוד קשה.

מכלוף מיקי זוהר: טוב, גברתי, המסר הועבר ואנחנו ממשיכים לסעיף הבא.

מכלוף מיקי זוהר: בבקשה.

<שרה קנדלר: דיווח על שינוי בפרטי הבקשה או במסמכים שצורפו לה.

<שרה קנדלר: 45ג.

<שרה קנדלר: חל שינוי מהותי בפרט מהפרטים שמסרה המבקשת לרשות במסגרת בקשתה או במסמכים שצורפו לה, תדווח על כך לרשות מיד משנודע לה על כך ולא יאוחר מתום יום העסקים הראשון לאחר מכן ותצרף את המסמכים הנוגעים לעניין.

<שרה קנדלר: תנאים ברישיון בורסה.

<שרה קנדלר: 45ד.

<שרה קנדלר: שר האוצר רשאי, בהתייעצות עם הרשות, לקבוע ברישיון בורסה תנאים והגבלות וכן לשנותם בכל עת, ובלבד שלא יקבע תנאים או הגבלות כאמור, או ישנה אותם, אלא אם כן הודיע למבקשת את נימוקיו ונתן לה הזדמנות לטעון את טענותיה לפניו, לפני קביעתם.

<אייל לב ארי: גם ב-45ד כל הנושא של רגולציה - - -

<שרה קנדלר: אותו דבר, שר האוצר.

<אייל לב ארי: לאור התפיסה אולי החדשה והישנה של - - -

<שרה קנדלר: אז זה כל הסעיפים, זה 45ד ו-45ה.

<אייל לב ארי: גם 45ה.

<אייל לב ארי: תקראי, אבל אלה דברים, כמו שהשארנו את ההם פתוחים, ברשות הוועדה - - -

<שרה קנדלר: זו אותה סוגיה.

<אייל לב ארי: בדיוק, אותה סוגיה תיוותר גם בסעיפים האחרים שזה יעבור הם.

<אייל לב ארי: זה גם פתוח.

<שרה קנדלר: ביטול רישיון בורסה או התלייתו.

<שרה קנדלר: 45ה.

<שרה קנדלר: שר האוצר, בהתייעצות עם הרשות, רשאי לבטל או להתלות רישיון בורסה, בהחלטה מנומקת בכתב, אם מתקיים לגבי הבורסה אחד מאלה: הרישיון ניתן לה על יסוד מידע כוזב או שגוי; חדל להתקיים בה תנאי מהתנאים למתן רישיון כאמור בסעיף 45א(א) או שהיא הפרה תנאי מהתנאים שנקבעו ברישיון לפי סעיף 45ד; מתקיימים לגביה הליכי חדלות פירעון כהגדרתם בסעיף 350א לחוק החברות; מתקיימת נסיבה מהנסיבות המנויות ברשימה שנקבעה לפי סעיף קטן (ב) המעידה על פגם במהימנותה; נסיבות כאמור ייבחנו לגבי הבורסה, בעל שליטה בו ונושא משרה בכירה בבורסה או בבעל שליטה בה; היא הפרה הוראה מההוראות לפי חוק זה או הוראה או הנחיה של הרשות ולא תיקנה את ההפרה כפי שהורה לה יושב ראש הרשות, או שלא תיקנה את ההפרה בתוך התקופה שעליה הורה.

<שרה קנדלר: הרשות תקבע רשימה של נסיבות שיש בהן כדי להעיד על פגם במהימנות של בורסה, של בעל שליטה בה או של נושא משרה בכירה בה או בבעל שליטה בה; רשימה כאמור תפורסם באתר האינטרנט של הרשות ותיכנס לתוקף בתום 30 ימים מיום הפרסום, ואולם שינוי ברשימה לא יחול על הליך תלוי ו עומד לפי סעיף קטן (א)(4); הודעה על פרסום הרשימה ועל כל שינוי שלה ומועד תחילתם תפורסם ברשומות.

<שרה קנדלר: שר האוצר לא יבטל או יתלה רישיון כאמור בסעיף קטן (א) אלא לאחר שנתן לבורסה הזדמנות לטעון טענותיה לפניו או לפני מי שהוא הסמיך לכך, בדרך שהורה.

<שרה קנדלר: חובת הודעה לרשות.

<שרה קנדלר: 45ו.

<שרה קנדלר: בורסה תודיע לרשות על התקיימות אחת הנסיבות המנויות בסעיף 27(ג) לחוק הייעוץ לגביה, לגבי בעל שליטה בה או לגבי נושא משרה בכירה בה או בבעל שליטה בה, מיד כשנודע לה על כך ולא יאוחר מתום יום העסקים הראשון לאחר מכן.

<שרה קנדלר: נושא משרה בכירה בבורסה או בבעל שליטה בבורסה וכן בעל שליטה כאמור יודיעו לבורסה על התקיימות נסיבה מהנסיבות כאמור בסעיף קטן (א) מיד כשנודע להם על כך; הודעה לפי סעיף קטן זה תכלול את כל הפרטים הדרושים לבורסה כדי למלא את חובתה לפי סעיף קטן (א).

<שרה קנדלר: עד כאן זה כל הסעיפים של הרישיון של הבורסה, מעכשיו אלה הסעיפים שמדברים על השליטה והחזקת אמצעי שליטה בבורסה, שזה דיברנו, בשביל לקבל היתר החזקה צריך את אישור הרשות ואישור שר האוצר, והיתר שליטה, אישור שר האוצר בהתייעצות עם רשות ניירות ערך - - -

<אייל לב ארי: וגם הנושא הזה - - -

<שרה קנדלר: ואת זה אנחנו נביא לדיון נוסף.

<שרה קנדלר: בסדר.

<שרה קנדלר: שליטה והחזקת אמצעי שליטה בבורסה.

<שרה קנדלר: 45ז.

<שרה קנדלר: לא יחזיק אדם חמישה אחוזים או יותר מסוג מסוים של אמצעי שליטה בבורסה, אלא על פי היתר שנתה הרשות בהסכמת שר האוצר (בסימן זה – היתר החזקה).

<שרה קנדלר: לא ישלוט אדם בבורסה אלא על פי היתר שנתן שר האוצר לאחר התייעצות עם הרשות (בסימן זה – היתר שליטה).

<שרה קנדלר: במתן היתר לפי סעיף זה יובאו בחשבון שיקולים אלה: שיקולים הנוגעים למהימנותו של מבקש ההיתר או נושא משרה בכירה במבקש ההיתר; קיומם של ניגודי עניינים בין מבקש ההיתר או תאגיד קשור אליו לבין הבורסה או חברה קשורה לבורסה; ההשלכות האפשריות של מתן ההיתר על ניהולה התקין וההוגן של הבורסה ועל יכולתה לקיים את חובותיה, כולן או חלקן; שיקולים שבטובת הציבור; לעניין היתר שליטה – מדיניות משרד האוצר בעניין מתן היתר שליטה בבורסה, במקרה שהיא החברה היחידה שבידיה רישיון בורסה.

<שרה קנדלר: נותן ההיתר רשאי לקבוע בו תנאים והגבלות ורשאי הוא לשנותם בכל עת, ובלבד שלא יקבע תנאים או הגבלות כאמור, אלא אם כן הודיע לבעל ההיתר את נימוקיו ונתן לו הזדמנות לטעון את טענותיו לפניו, לפני קביעתם.

<שרה קנדלר: שליטה בבורסה או החזקת אמצעי שליטה בבורסה בלא קבלת היתר מתאים לפי סעיף זה לא תקנה זכויות כלשהן מעבר לזכויות שמקנה החזקה באמצעי שליטה בשיעור שאינו טעון היתר כאמור.

<שרה קנדלר: הוראות סעיף זה יחולו גם על החזקת אמצעי שליטה בבורסה כערובה לחיוב, למעט אמצעי שליטה כאמור שנועדו בתום לב לשמש כערובה לחיוב.

<שרה קנדלר: לא יינתן היתר לפי סעיף זה לחבר בורסה או לתאגיד בנקאי גם אם אינו חבר בורסה.

<שרה קנדלר: הוראות סעיף זה לא יחולו על החזקת אמצעי שליטה בבורסה בידי בנק ישראל.

<עדי ליבזון: אדוני היושב ראש, אני יכול להגיב על הסעיף הזה?

מכלוף מיקי זוהר: רק שהיא תסביר למה היא צילמה אותו.

מכלוף מיקי זוהר: למה צילמת?

<נילי אבן חן: שיהיה לנו היכרות מהוועדה.

<נילי אבן חן: אנחנו מעלים תמיד לפייסבוק צילומים מהוועדות ואנחנו עושים את זה - - -

אחמד טיבי: באופן כללי אין סיבה לצלם את מיקי זוהר בכלל.

מיקי לוי: למה?

מיקי לוי: התמונות שלו מפורסמות.

אוסאמה סעדי: זה בשידור, זה בסדר.

אוסאמה סעדי: זה לא בדלתיים סגורות.

מכלוף מיקי זוהר: - - - ואחרי זה יגידו שאני גזען, אתה מבין?

אחמד טיבי: לא, לא אמרתי.

מכלוף מיקי זוהר: מאיזה ארגון אתם?

<נילי אבן חן: התנועה לאיכות השלטון.

מכלוף מיקי זוהר: אה, תנועה מרשימה.

מכלוף מיקי זוהר: הבנתי.

מכלוף מיקי זוהר: עכשיו הבנתי.

<עדי ליבזון: אדוני היושב ראש, אני יכול להגיב?

מכלוף מיקי זוהר: מה אני אעשה?

מכלוף מיקי זוהר: אני מנהל פה ועדה ואני צריך לנהל גם דברים אחרים.

מכלוף מיקי זוהר: אנחנו פה בכנסת, יש לנו - - -

אחמד טיבי: האמת, מיקי, השאלה שלך לא במקום.

אחמד טיבי: אני רציני עכשיו.

אחמד טיבי: מה אתה שואל אותה 'מה את מצלמת?

אחמד טיבי: ' זה חופשי, משודר, מה אתה שואל אותה?

מכלוף מיקי זוהר: קודם כל אני חושב, חבר הכנסת טיבי, עם כל הכבוד, שלא ראוי שמי שמקבל את הכבוד לשבת סביב שולחן הוועדה, שירים את הטלפון הסלולרי שלו ויתחיל לצלם פה אנשים.

מכלוף מיקי זוהר: לדעתי זה לא מכובד.

מכלוף מיקי זוהר: אולי מהקהל, ייתכן שכן, אפשר אולי להבין, יש עיתונאים גם שעושים את זה, אבל מי שמקבל את הכבוד לשבת סביב שולחן הוועדה, להביע את דברו וגם נותנים לו את זכות הדיבור, לעניות דעתי - - -

<נילי אבן חן: אז לצערנו לכולם נתנו את זכות הדיבור, חוץ מלתנועה לאיכות השלטון.

מכלוף מיקי זוהר: אני נתתי לך את זכות הדיבור לפני כמה דקות.

<נילי אבן חן: בסעיפים, אבל הבנקים, כל מי שרצה - - -

מכלוף מיקי זוהר: אז לצלם סביב שולחן הוועדה, בעיניי - - -

<נילי אבן חן: בהקשר הזה אני חייבת לציין שניתן לכולם, לכל הגופים לדבר חוץ מאשר לתנועה לאיכות השלטון.

מכלוף מיקי זוהר: אני רק משלים את המשפט, לטעמי זה לא מכובד.

מכלוף מיקי זוהר: לא, אני נתתי.

<נילי אבן חן: לגבי הצילום, אני מקבלת.

מכלוף מיקי זוהר: לטעמי צריך לעשות את זה בסמיכות לשולחן ולא מסביב לשולחן.

מכלוף מיקי זוהר: האם חבר הכנסת טיבי נוטה להסכים?

אחמד טיבי: לה אין שני עוזרים פרלמנטריים או שלושה - - -

מכלוף מיקי זוהר: למה צריך עוזרים?

מכלוף מיקי זוהר: אפשר גם - - -

אחמד טיבי: לא, כי אתה אומר שהיא מצלמת.

מכלוף מיקי זוהר: אז אתה לא מסכים.

אחמד טיבי: מה אתה מפנה לה?

אחמד טיבי: מי זה שמדבר איתה?

מכלוף מיקי זוהר: דע לך, חבר הכנסת טיבי, אני סבור שאני אתקשה לישון בלילה כי לא הסכמנו על משהו בפעם האלף בערך.

אחמד טיבי: מי זה הבחור הזה?

<עדי ליבזון: אדוני היושב ראש, אני יכול את זכות הדיבור?

מכלוף מיקי זוהר: כן, יש יושב ראש עכשיו אמיתי.

מכלוף מיקי זוהר: (היו"ר משה גפני)

משה גפני: לא אמיתי, מה אמיתי?

משה גפני: הכול זמני פה.

<עדי ליבזון: אז, אדוני היושב ראש האמיתי, אפשר לקבל בבקשה - - -

משה גפני: מי אדוני?

<עדי ליבזון: אני מרצה מאוניברסיטת בר אילן, לדיני חברות, עדי ליבזון.

<עדי ליבזון: לא נתנו לנו את זכות הדיבור בהתחלה ואמרו שייתנו לנו בסעיפים וזה הסעיף הרלוונטי.

משה גפני: בבקשה, אבל ממש בקצרה.

<עדי ליבזון: מאה אחוז, ממש בקצרה.

<עדי ליבזון: אני הייתי רוצה להמשיך את דבריו של פרופ' האוזר, שדיבר על זה שברור שיש ניגוד עניינים בין הבנקים לבין הבורסה, ואז השאלה היא למה לא הולכים עד הסוף עם ניגוד העניינים הזה.

<עדי ליבזון: אם באמת מבינים שיש בעיית ניגוד עניינים למה הסעיף הזה מאפשר לבנקים להמשיך, בניגוד לכמעט כל הבורסות בעולם, למה מאפשרים לבנקים להמשיך את השליטה, שיהיה להם 36%?

באסל גטאס: למה שליטה?

באסל גטאס: 5% זה לא שליטה.

<עדי ליבזון: אז אל"ף, כשמסתכלים בעולם - - -

באסל גטאס: זה שליטה משמעותית, אבל זה לא שליטה.

<עדי ליבזון: אז כן.

<עדי ליבזון: אז אל"ף, לפי ההגדרה בחוק, מעל 25% זה - - -

משה גפני: שאלת, היות שאנחנו נגד ניגוד עניינים בחוק הזה, אז למה מאפשרים - - -

<עדי ליבזון: שוב, כשמסתכלים בעולם, במדינות ה-OECD, רק להגיד - - -

משה גפני: פרופ' האוזר ישיב על כל השאלות.

<עדי ליבזון: רק להביא נתונים מהעולם, מכל בורסות ה-OECD, יש רק שלוש בורסות כאלה בעולם, שתי בורסות במדינות שיש להן בנק, שזה לוקסמבורג ושוויץ ווינה.

<עדי ליבזון: אלה שלושת המקומות, בכל שאר העולם אין לבנקים דריסת רגל, בגלל ההבנה שיש ניגוד, בדיוק כמו שפרופ' האוזר אמר, שיש ניגוד אינטרסים, אז למה לא הולכים עם זה עד הסוף?

משה גפני: טוב, הוא ישיב.

משה גפני: אמיר שפטל.

מיקי לוי: ואם נקטין את זה מתחת ל-25%?

<עדי ליבזון: לא צריך לתת להם מקום בדירקטוריון.

<עדי ליבזון: אם אתה מבין שאלה מוצרים תחליפיים, הבנקים, שוב, אני ממשיך את הנקודה שלך לגבי התחרות - - -

משה גפני: ברור, השאלה ברורה.

מיקי לוי: אני דיברתי על התחרות, יש לי בעיה עם חוסר התחרות, כי גם הבנקים וגם החש"בים יוצרים יחד מעל 56%, שזה בעייתי בעיניי ולכן גם ביקשתי שבתום לא יודע איזה שהיא תקופה, שאתה אחר כך תקבע, נצטרך לקבל פה דיווח, אם התחרות מתקיימת או לא.

מיקי לוי: זה בעייתי.

<עדי ליבזון: אז חבר הכנסת לוי, רק לענות ל - - -

משה גפני: לא, הוא לא שאל, הוא אמר.

משה גפני: בבקשה.

<עמיר שפטל: אני רציתי להגיד ספציפית ל-45טז, אני לא יודע אם היא הגיעה לזה.

משה גפני: לא הגיעה.

<עמיר שפטל: אז אני אסתייג שם?

משה גפני: כן.

<עמיר שפטל: והדבר השני, משהו כללי יותר.

<עמיר שפטל: אני יכול להגיד את זה עכשיו?

<עמיר שפטל: שהוא לא קשור לסעיפים.

משה גפני: כן, תגיד, רק תגיד אותו - - -

<עמיר שפטל: כי לא נתת לי בהתחלה.

משה גפני: קח את כל הזמן שבעולם, אבל תגיד את זה קצר.

<עמיר שפטל: אני רוצה להגיד משהו כללי יותר.

<עמיר שפטל: אני עמיר שפטל, נציג ההסתדרות.

משה גפני: הכוונה ההסתדרות שמייצגת את העובדים.

<עמיר שפטל: כן, מייצגת את העובדים, את הסתדרות העובדים, יחד עם חבריי מוועד עובדי הבורסה.

<עמיר שפטל: מה שאני מבקש בכללי יותר, מעבר להערה הספציפית שיש לנו לסעיף מסוים, שהוועדה תנחה את הנהלת הבורסה ואת הרשות לניירות ערך, שמפקחת עליה, להתקדם במשא ומתן על ההשלכות של שינוי מבנה הבעלות על העובדים.

<עמיר שפטל: בשינוי מבנה הבעלות/הפרטה יש השלכות מאוד מאוד משמעותיות על עובדי הבורסה, מבחינת ביטחון תעסוקתי, מבחינת המשך קיומם של ההסכמים הקיימים, יש גם כללים לגבי מניות שניתנות לעובדים במקרה של הפרטה.

<עמיר שפטל: יש תלמים חרושים בעניין.

<עמיר שפטל: אדוני יושב ראש הוועדה, בוועדות קודמות וגם בוועדה הזו בעבר, כשהבנקים הגיעו להפרטות, הקולגות שלנו, וגם חברות ממשלתיות, הוועדה פנתה והנחתה את ההנהלות להתקדם עם המשא ומתן מבחינת שימור הסכמים קיבוציים, מבחינת שהעובדים לא יאוימו מבחינת פיטורים, מבחינת המניות שיש להפריש.

<עמיר שפטל: יש כללים בעניין.

<עמיר שפטל: כמובן משא ומתן תמיד יכול להוסיף.

משה גפני: יש רגישות, פרופ' האוזר, לוועדה, אתה בטח יודע, בנושא של העובדים, בכל הפרטה שמגיעה ובכל דבר כזה, אני מציע שתגיעו להסכמה איתם לגבי הדרישות.

<עמיר שפטל: אדוני, עוד מילה אחת, ברשותך.

משה גפני: אני אאפשר לך, אני רק עוזר לך.

משה גפני: אני עכשיו עברתי לעובדים.

משה גפני: בכל אופן אני צריך חמש דקות ביום לעבוד, כל הזמן אני סתם.

משה גפני: זה לא הפרטה, אני לא הולך עם העובדים לגמרי על דרישות שהן לא הגיוניות, אבל הדרישות ההגיוניות, אני מעוניין שההנהלה תגיע להסכמה עם העובדים, שזה לא יקשה על ההחלטה בחקיקה.

משה גפני: אני לא יודע אם ישבתם, כנראה ישבתם איתם או שאתם אמורים לשבת.

<עמיר שפטל: התחילו לשבת וזה נתקע.

<שמואל האוזר: אנחנו גם מאוד מעוניינים שההנהלה תגיע להסכם עם העובדים.

<שמואל האוזר: אני לא בטוח שהם רוצים, שאתה או אני נתערב להם בהסכם הזה.

<שמואל האוזר: אנחנו בעד ההסכם.

<עמיר שפטל: מה שאנחנו לא רוצים, שיקודמו הליכי החקיקה, ואז אין לכם, לא לכם ספציפית, להנהלה, להתקדם עם העובדים כי יש חקיקה שרצה במסלול מהיר יותר.

<שמואל האוזר: אין קשר בין הדברים.

משה גפני: איגוד הבנקים, עורך הדין רלי לשם.

משה גפני: אבל מישהו ייצג כבר את הבנקים, יש איזה סעיף ספציפי?

<ישראל לשם: כן, בהחלט.

<ישראל לשם: יש לנו בסעיף 45ז שתי הסתייגויות.

<ישראל לשם: הראשונה היא לגבי המגבלה של החזקת 5%.

<ישראל לשם: אם אנחנו נשווה לעולם אנחנו נראה שבבריטניה נדרש היתר אך ורק מ-20%, בנסדא"ק 20%, אוסטרליה 15%, קנדה 10%, יפן בין 15% ל-20%, לפי סוג התאגיד.

<ישראל לשם: 5% ייתכן שנלקח מהרעיון של קבלת רישיון על מנת להחזיק בבנק ואין שום - - -

משה גפני: אתם מבקשים שזה יהיה כמו במדינות ה-OECD או במקומות אחרים בעולם, שלא 5%, אלא 20%.

<ישראל לשם: אם יותר לי, זאת רגולציה עודפת, מיותרת.

<ישראל לשם: צריך לזכור שבבנק לקחו 5% משום שבבנק אדם שהוא בעל מניות לכאורה הוא מחזיק במניות בגוף שמנהל כספים בהיקפים אדירים ולכן שם יש הקפדת יתר.

<ישראל לשם: בבורסה אתה לא מנהל כספים של אנשים אחרים, אתה מייצר זירת מסחר, ולכן אין שום הצדקה לדרוש קבלת היתר כבר בסף של 5%.

<ישראל לשם: העולם מדבר על אחוז גבוה משמעותית ולכן אין הצדקה לדבר הזה.

<ישראל לשם: הנקודה השנייה היא לגבי סעיף קטן (ז) שקובע איסור מוחלט על מתן היתר לפי סעיף זה לחבר בורסה או לתאגיד בנקאי.

<ישראל לשם: מאחר שכל הרעיון בסעיף הזה הוא שניתן היתר שליטה על ידי יו"ר רשות ניירות ערך, יו"ר רשות ניירות ערך שוקל וישקול את כל השיקולים הרלוונטיים בעיניו ולכן אין שום הצדקה להטיל איסור מוחלט הרמטי על מתן היתר לחברי בורסה או לתאגידים בנקיים.

<ישראל לשם: צריך גם להביא בחשבון, יש הבדל גדול מבחינה חוקתית ומשפטית - - -

<שמואל האוזר: זה מהות התיקון, אז אתה בעצם - - -

<ישראל לשם: אני לא חושב שזה מהות התיקון, אני חושב שזה מעבר למה שנדרש לתיקון.

<ישראל לשם: יש גם הבדל חוקתי משמעותי מאוד בין מצב שבו רוצים להקים בורסה חדשה וקובעים איזה שהוא סף לגבי שחקנים בשוק, לבין מצב שבו מטפלים בבורסה קיימת שבה - - -

משה גפני: הערתך נרשמה.

<ישראל לשם: אני רק אשלים בעוד כמה מילים.

<ישראל לשם: לבין מצב שבו משנים את המצב בבורסה קיימת, זאת אומרת לא קובעים כללי משחק לבורסה חדשה, רוצים לקבוע בורסה שנייה.

<ישראל לשם: ייתכן שיש הרבה יותר גמישות לקבוע כללים שמדירים או מגבילים את השתתפותם של שחקנים, מדובר בבורסה שבה יש כבר חברים ויש להם כבר זכויות ולכן ההגבלה צריכה להיות אך ורק במקרה קיצוני וחמור שלדעתנו בוודאי לא מתקיים כאן.

משה גפני: תודה רבה.

משה גפני: אלי בבלי.

<אלי בבלי: אני ביקשתי את זכות הדיבור בתחילת הדיון לומר מספר דברים.

<אלי בבלי: קודם כל שאנחנו תומכים בחוק, מסכימים לו, כל מה שנאמר על ידי פרופ' האוזר ועל ידי אמנון נויבך.

<אלי בבלי: יש לנו הסתייגות אחת לגבי סעיף אחד ספציפי, שלדעתנו הוכנס בטעות לחוק, שינוי ימי המסחר.

משה גפני: זה לא עכשיו, זה סעיף טז.

<אלי בבלי: אז אנחנו נדבר עליו בהמשך.

משה גפני: לא יהיה שינוי בימי המסחר, אם זאת השאלה.

<עדי ליבזון: סליחה, אדוני היושב ראש, אפשר להגיב לדברים של נציג הבנקים?

משה גפני: לא.

משה גפני: עם כל הכבוד.

משה גפני: גלעד עדי ריבלין, האוניברסיטה העברית.

<גלעד עדי ריבלין: יש לי מה לומר באופן כללי, לאו דווקא לסעיף מסוים.

משה גפני: בסדר, אז אם אפשר בקצרה.

<גלעד עדי ריבלין: בקצרה.

<גלעד עדי ריבלין: אני הייתי הרבה שנים במשרד האוצר, הייתי נציג האוצר בדירקטוריון הבורסה ארבע שנים וריכזתי רפורמה בעקבות ה - - -

משה גפני: ראיתי, נכון.

משה גפני: מתי היית באוצר?

<גלעד עדי ריבלין: בין 95' ל-2007.

<גלעד עדי ריבלין: אני רוצה להגיד שאני מתנגד להצעה משלושה טעמים.

<גלעד עדי ריבלין: אחת, יש פה העברה של מונופול ציבורי לידיים פרטיות, זה תמיד לא נכון, זו טעות.

<גלעד עדי ריבלין: כל פעם שעשו את זה בכל תחום אחר - - -

מיקי לוי: הבורסה היא לא מונופול.

<גלעד עדי ריבלין: היא מונופול טוטאלי, היא היחידה שעושה פעילות ב - - -

מיקי לוי: למי שייכים המבנים?

<גלעד עדי ריבלין: אין לי זמן.

<גלעד עדי ריבלין: גם הדרך שבעולם עושים את זה, מפרידים בין הבורסה, שזה המסחר, למסלקה, לסליקה, שזה כל מה שקורה אחרי, אין לי זמן לפרט אבל זה מאפשר תחרות.

<גלעד עדי ריבלין: פה לא רק שלא מפרידים, אלא נותנים לבנקים ולחברי הבורסה זכויות קנייניות.

<גלעד עדי ריבלין: ההפרדה אפשרית היום, היא לא תהיה אפשרית בעתיד, זו בכייה לדורות.

<גלעד עדי ריבלין: שתיים, אנחנו העלינו את המחזורים באגרות חוב ממשלתיות פי 20, ב-2,000%, כן, בלי שום שינוי מבני, לא צריך שום שינוי מבני.

<גלעד עדי ריבלין: גם אז הבורסה עשתה כל מה שהיא יכלה, להתנגד להגדלת התחרות, להכנסת גופים זרים, אנחנו יכולנו לעשות את זה דווקא בגלל שהיא גוף ציבורי, דווקא בגלל שיש רוב בדירקטוריון לנציגי ציבורי, קראנו להם, אמרנו להם 'אתם גוף ציבורי, אתם תעשו מה שאנחנו אומרים' וכך היה והמחזורים קפצו פי 20 והמחירים ירדו.

<גלעד עדי ריבלין: הדבר השלישי, שבניגוד למצג שהרשות מציגה, כאילו נדרש שינוי מבני כדי שיצטרפו חברים חדשים שיעלו את השכירות, המציאות היא הפוכה, חברת מקינזי העולמית, חברה גדולה, חיברה דוח לבקשת ובמימון הרשות ובו היא מתארת מצב שגופי מסחר בינלאומיים ענקיים היו פה בארץ, רוצים לבוא לסחור פה מחר בבוקר והבורסה פשוט גירשה אותם, הבריחה אותם מהארץ בשורה של דרישות אבסורדיות שלא קיימות בשום בורסה אחרת, כגון הון עצמי של מיליארד דולר, דברים שלא קיימים בשום מקום אחר.

משה גפני: תודה רבה.

<גלעד עדי ריבלין: אני רוצה להגיד שאפשר פשוט לקרוא להם לחזור, הם יבואו מחר בבוקר.

<גלעד עדי ריבלין: ולעומת זאת אם יאמצו את התיקון זה יהיה תוהו ובוהו פה חמש שנים, שכבר התחיל, אף אחד לא יבוא, לא תהיה שום תחרות ואנחנו נישאר עם קרטל ששולט במונופול - - -

משה גפני: תודה, אני מודה לך.

משה גפני: אם אפשר בקצרה, יש שני דוברים, לפני שמשיב פרופ' האוזר.

משה גפני: ד"ר עפר ארז.

משה גפני: מה אדוני?

<עפר ארז: אני עורך דין פרטי, לא קשור לעניין הזה, אני לא מייצג פה אף אחד, אני לא יחצ"ן, אני לא באתי - - -

משה גפני: אז מי שילם לך את הנסיעה?

משה גפני: לא, סתם.

<עפר ארז: מהכיס של עצמי.

משה גפני: לא, סתם סתם.

<עפר ארז: עבדתי ברשות ניירות ערך שנים, כעורך דין, ואני מבין במאטריה הזאת, אני רוצה שחברי הכנסת יבינו שהציבור הישראלי כבר הרבה מאוד שנים משלם עמלות על ניירות הערך שלו, עשרות, חבר הכנסת לוי אמר פי 10, פי 11, אפשר גם להכפיל לפי 30 ו-40 ולתת דוגמאות ויותר.

<עפר ארז: יש פה קרטל של חברי בורסה שעושקים את הציבור.

<עפר ארז: רבותיי, אתם צריכים להבין את זה, עושקים את הציבור.

<עפר ארז: הצעת החוק הזאת לא מונעת מזה, נהפוכו, היא משאירה את השליטה על הבורסה בידי אותם חברי בורסה, חמש שנים אחר כך, אחרי שיעבור החוק, יושב ראש רשות ניירות ערך יוכל להורות להם למכור חלק מהמאות הרדומות שלהם ועדיין הם יישארו בעלי שליטה.

<עפר ארז: אני שואל אתכם אם הקרטל הזה יפרק את עצמו בכוח עצמו.

<עפר ארז: מה פתאום שהוא יעשה את זה?

<עפר ארז: הם ימשיכו להיות קרטל, הם ימשיכו לעשוק את ה - - -

משה גפני: אתה מתנגד לחוק.

<עפר ארז: אני מתנגד לכל התפיסה הזו.

<עפר ארז: היום המסגרת החוקתית הקיימת מאפשרת לרשות ניירות ערך להורות לבורסה להכניס ברוקרים זרים שישברו פה את הקרטל.

<עפר ארז: לא צריך שום - - -

באסל גטאס: גפני, אפשר לשאול אותו?

משה גפני: רגע, שנייה.

באסל גטאס: הוא מומחה מטעם עצמו.

מיקי לוי: הוא לא שליח של אף אחד, הוא נקי לחלוטין.

באסל גטאס: אז מאוד חשוב שנשאל אותו.

באסל גטאס: בתור אובייקטיבי מטעם עצמו, יש לנו שאלות.

באסל גטאס: אתה מציע את המצב הקיים?

משה גפני: חוץ ממך יש לעוד מישהו שאלות אליו?

מיקי רוזנטל: כן, גם לי יש שאלות.

באסל גטאס: האם המצב הקיים הוא האופטימלי או שאתה מציע משהו חלופי להצעת החוק?

<עפר ארז: אני רוצה לצטט לך, סעיף 51ב לחוק ניירות ערך, שקיים היום, כמו שהוא מחוקק, אומר שהרשות יכולה להורות לבורסה לתקן את התקנות שלה וההנחיות שלה, אם היא רואה שיש בהם פגיעה בניהולה התקין וההוגן, והרשות תוכל להורות לה על הפעולה הראויה שהיא צריכה לעשות.

<עפר ארז: הרשות יכולה פשוט מאוד בחוק הקיים, עכשיו, בלי לחוקק שום דבר נוסף, להורות לבורסה 'תעשו קריטריונים להכנסת ברוקרים זרים' שיהיו קריטריונים נורמלים, וכפי שעדי ריבלין אמר פה, שלא יגרשו אותם מפה.

<עפר ארז: יש ברוקרים בינלאומיים, ענקיים, יותר גדולים מכל המערכת הבנקאית בארץ כולה ביחד, שרצו להיכנס לבורסה פה כחברים וגירשו אותם כי הם לא רוצים לשבור את הקרטל.

באסל גטאס: לא, אבל אתה רוצה להמשיך לתת להם את הסמכות הזו.

באסל גטאס: החוק בא להחליף את הבעלות.

מיקי לוי: מה אתה מציע לנו לעשות?

באסל גטאס: למה אתה מתנגד לזה שיחליפו את הבעלות?

באסל גטאס: אפילו באופן הדרגתי.

<עפר ארז: אני רוצה להגיד, המסגרת הנורמטיבית הנוכחית מאפשרת לרשות לעשות את העבודה שלה - - -

באסל גטאס: בסדר, זה הבנו.

מיקי רוזנטל: ההצעה שלך היא להשאיר את זה כמו שזה?

<עפר ארז: אם אתם רוצים להעביר חוק כזה, זה צריך להיות דבר אחד - - -

משה גפני: רק שנייה.

משה גפני: שואלים אותך החברים האם אתה אומר שהחוק הזה הוא לא טוב וצריך לבטל אותו ולהשאיר את המצב הקיים, או שהחוק הזה לא טוב, אבל צריך להביא חוק אחר ואתה יודע מהו.

משה גפני: זאת השאלה, אפשר לענות על השאלה הזו?

<עפר ארז: אני אענה לך.

<עפר ארז: אפשר להעביר חוק כזה שבו קודם כל משאירים את המסלקה בתור ציבורית ואת הבורסה עצמה, שהבורסה עצמה, אני רוצה להפנות את תשומת לבכם - - -

באסל גטאס: היא חברה ללא כוונת רווח.

<עפר ארז: היא שייכת לציבור, ההון שלה שייך לציבור, ואני אקריא לך מתוך הצעת החוק עצמה פה, בעמוד השני של דברי ההסבר, 'נוכח התאגדות הבורסה כגוף שאינו למטרות רווח חברי הבורסה אינם מחזיקים בזכויות הוניות כלשהן בבורסה'.

<עפר ארז: זה משרד המשפטים כתב בהצעת החוק.

משה גפני: ולכן מה אתה מציע?

<עפר ארז: לא רק זה, אלא נכון להיום חברי הבורסה שולטים רק בחצי מהדירקטוריון.

<עפר ארז: החוק הזה, מה הוא נותן להם?

<עפר ארז: את כל ההון, הבעלות ההונית על הבורסה, ו-80% מהשליטה בדירקטוריון.

באסל גטאס: נותן למי?

באסל גטאס: נותן לבעלים?

<עפר ארז: לחברי הבורסה.

מיקי לוי: אם זה נכון מה שהוא אומר אז צריך להוציא את הבנקים מכל הבעלות הזו.

<עדי ליבזון: נכון, חד משמעית.

<עדי ליבזון: זה מה שקורה בכל העולם.

<עפר ארז: הציבור מאבד שליטה.

<עפר ארז: אתם מוותרים בשם הציבור על השפעה על מונופול.

מיקי רוזנטל: אפשר לשאול שאלה?

מיקי רוזנטל: יש בעולם תקדים למה שאתה מציע בעולם, שבו השליטה על הבורסה היא בידי הבנקים?

<עדי ליבזון: מתוך 30 ומשהו מדינות ב-OECD יש שלוש מדינות כאלה, כל השאר, המקומות שעורך דין לשם הזכיר, אותם מקומות שהוא דיבר, אין לבנקים דריסת רגל.

<עדי ליבזון: כשהוא אמר 'אין לי בעיה להרים את רף הבעלות - - -

באסל גטאס: גם לא חברי בורסה?

<עדי ליבזון: לי אין בעיה, כל עוד מקבלים את מסגרת דוד פרנק ואת כל ההפרדה שאומרים שיהיה 10%, אבל שלבנקים יהיה איסור הרמטי שיהיה להם אפילו אחוז אחד.

<עדי ליבזון: כי אם אתה חושב שהבורסה צריכה להתחרות במערכת הבנקאית אתה לא רוצה אפילו שיהיה להם דירקטוריון.

<עדי ליבזון: אם זה שני גופים שאמורים להתחרות אחד בשני, אז לא רק שליטה, אתה לא רוצה גם שהם יידעו מה שקורה שם.

<עדי ליבזון: אם אתה באמת רוצה תחרות, כמו חבר הכנסת לוי, הצורה לעשות את זה, לפתור את הבעיה מהשורש, זה לעקור כל החזקה של הבנקים, כמו שקורה ב-90% מהבורסות בעולם.

משה גפני: תודה רבה.

משה גפני: מי זה אלי שני?

משה גפני: בבקשה.

<קריאה: רק לחזק דבר אחד.

<קריאה: חברי הכנסת הנכבדים, אתם צריכים להבין - - -

משה גפני: רק שנייה, עם כל הכבוד, אני לא יודע אם אתה מכיר את הכנסת, אבל ועדת הכספים, יש לה יושב ראש, זמני, אבל הוא מנהל את הישיבה ונתתי עכשיו לאלי שני.

מיקי רוזנטל: אני אשמח אם הוא יענה על הטענות שלנו.

משה גפני: הסיכום הוא כדלהלן, סדר היום נקבע שבשתיים היינו צריכים לסיים, לצערי הרב היה דיון ארוך שלקח הרבה זמן, הסיכום הוא שהשאלות שהועלו כאן, ביקשתי מפרופ' האוזר שישיב על הדברים.

משה גפני: אנחנו לא מסיימים היום.

מיקי רוזנטל: לא, מאה אחוז, אנחנו באים בנפש חפצה וראש פתוח, אנחנו רוצים לשמוע.

מיקי רוזנטל: הייתה גם עוד סוגיה בזמן שלא היית כאן, וזה למעמדו של שר האוצר בחוק הזה.

משה גפני: כן, על זה לא סיכמנו.

מיקי רוזנטל: לא, סוכם שנציג האוצר או נציגו של שר האוצר יבוא להגן על החקיקה הנוכחית ולמה צריך אותה בכלל, שזה חשוב מאוד - - -

<שרה קנדלר: אז דיברנו איתם, הם לא יצליחו להגיע עכשיו, לדיון הבא.

מיקי רוזנטל: לא, לדיון הבא.

מיקי רוזנטל: לא בוער לנו, אנחנו רוצים לקיים דיון ענייני, רוצים לשמוע את העמדות של הצדדים.

משה גפני: בבקשה.

משה גפני: אתה משקיע פרטי בבורסה?

<אלי שני: כן.

משה גפני: איך זה בבורסה?

משה גפני: לא חשוב.

<אלי שני: יש כל כך הרבה גזרות ומגבלות שכדאיות ההשקעה מאוד נמוכה.

<אלי שני: כמו שהסביר חבר הכנסת מיקי זוהר, אם המחזור שלך הוא מעל 811,000 שקל בשנה שלמה אתה צריך להגיש דוחות למס הכנסה ואתה עשוי להיות מוזמן לחקירה ותוצאות החקירה, שאתה צריך לשלם אולי גם מע"מ ומס יותר גדול מהמס הרגיל.

<אלי שני: המס הרגיל, גם מגיע לשיעור מס של מעל 100%, במקרים מסוימים.

<אלי שני: כלומר אם מכרת מניות ברווח השנה ובשנה הבאה יהיו לך הפסדים אתה לא יכול לקזז בין הדברים.

<אלי שני: אם אתה מכרת מניות ברווח השנה, בשנה הבאה יהיה לך דיבידנד, לא תוכל לקזז בין הדברים.

<אלי שני: אתה לא יכול להתקזז על ההפסד הריאלי, רק על ההפסד הנומינלי.

<אלי שני: אם אתה משקיע בבורסה בארצות הברית, אתה לא יכול להתקזז בשיעור האינפלציה בארצות הברית עם שיעור האינפלציה בארץ.

<אלי שני: בסופו של דבר המשקיעים הפרטיים עוזבים את הבורסה, גם לנדל"ן, זה מביא לעלייה במחירי הדירות, גם לקרנות השתלמות, שהרווח שם פטור ממס, וגם אפילו לעו"ש, אנשים מעדיפים שהכסף יישב בעו"ש בלי ריבית ולא להסתכן בכל מיני חקירות, מסים, גזרות וכל מיני דברים כאלה.

<אלי שני: לכן הדיון היום הוא מאוד חשוב וגם הפתרון של פרופ' האוזר, שמקל ברגולציה, זה גם דברים מאוד חשובים, אבל אם המס יהיה דרקוני וההגבלות יישארו כמו שהן, הבורסה תמשיך לגווע.

משה גפני: תודה רבה.

משה גפני: את דיברת קודם.

<נילי אבן חן: לא, על הסעיף הזה לא דיברתי.

משה גפני: אז בישיבה הבאה.

משה גפני: אני לא יכול לתת עכשיו.

<נילי אבן חן: אבל הבטחת שלכל סעיף תהיה אפשרות לדבר.

<נילי אבן חן: גם לא בהתחלה וגם לא בסעיפים, אז מתי?

משה גפני: עם כל הכבוד, יש פה עוד חברים שרוצים לדבר על כל סעיף.

<נילי אבן חן: לבנקים נותנים לדבר על כל סעיף.

משה גפני: פרופ' האוזר, תשיב על הדברים שנאמרו.

<שמואל האוזר: אני רוצה לומר שיש חשיבות גדולה לחשוב גם איך אתה עושה את הדברים ולאן אנחנו מגיעים, אפשר לעשות את זה דרך התקנון, השאלה אם זה נכון.

<שמואל האוזר: אנחנו לא חושבים שצריך לעשות תיקון של פלסטר, אנחנו חושבים שצריך לעשות תיקון שורש.

<שמואל האוזר: לא סתם יש פה דעות, שימו לב, מאוד קיצוניות.

<שמואל האוזר: מן הצד האחד 5% זה לא מספיק, צריך 20%, צריך לעשות את זה כמו בעולם, מן הצד השני אומרים לנו, לא, 5% זה ממש יותר מדי, צריך לעשות את זה אפס אחוז או אינני יודע איזה שהוא מספר.

<שמואל האוזר: אני חושב שאנחנו מציעים פה הצעה שהיא מאוד מאוזנת.

<שמואל האוזר: ההצעה הזאת, אני מזכיר לכולם, היא הצעה שכך נעשה בכל העולם, אנחנו לא ממציאים.

<שמואל האוזר: הסיפור הזה שבמקומות אחרים לא מתירים לבנקים הוא סיפור לא נכון.

<שמואל האוזר: תוצאתית זה נכון, זה לא נכון בחוק.

<שמואל האוזר: צודק כאן איגוד הבנקים שאומר שבחוק יש אחוזים הרבה יותר גבוהים, תוצאתית, אני מאמין שהשינוי הזה שאנחנו מציעים, שהוא מאוד מאוזן, יגרום לכך שבסופו של דבר, כפי שנעשה בכל העולם, ואני שוב מזכיר, אנחנו מדינה אחרונה בעולם שעושה את השינוי הזה, אנחנו לא צריכים להיות 'אובר חוכם' על כל דבר שקורה בעולם ולהגיד שאנחנו יודעים יותר טוב מאחרים.

<שמואל האוזר: אנחנו עושים פה טיפול שורש.

<שמואל האוזר: המספר 5% איננו מספר מצוץ מן האצבע, הוא מספר שהוא מלווה אותנו בכל חוק ניירות ערך, כל המספרים, מתי זה הופך להיות מהותי או לא מהותי, אנחנו מאפשרים מעל 5% אבל באישורים המתחייבים.

<שמואל האוזר: לכן אני חושב שהתשובה לרוב השאלות שנשאלו כאן היא שאנחנו עושים פה פתרון מאוד מאוזן.

<שמואל האוזר: אפרופו מקנזי, לקרוא את הדוח, שוב ושוב נאמר שם באופן חד משמעי, המלצה מספר אחת, לעשות את השינוי הזה.

<שמואל האוזר: השינוי הזה הוא זה שיביא להפרדה, לפתרון של ניגוד העניינים, טיפול שורש בפתרון של בעיית ניגוד העניינים בין הבעלות לבין החברות, הוא זה שיפריד בין בעלות לחברות, בין בעלות למתן שירותי מסחר.

<שמואל האוזר: זו המהות של הפתרון.

<שמואל האוזר: לכן אני חושב, כשאנחנו לוקחים גם את הדעות השונות שהוצעו כאן, לעומת ההצעה שלנו, ההצעה שלנו מאוד מאוזנת.

<שמואל האוזר: אני אומר את זה, דרך אגב, לא משום שאנחנו המצאנו את הגלגל ולא רק משום שנעשה בכל העולם, אלא משום שאנחנו שמענו את כל הצדדים האלה ואנחנו יודעים והבאנו כאן פתרון שמתחשב בדעת כולם ומן הסתם צריכה להיות איזה שהוא - - -

באסל גטאס: פרופ' האוזר, לא תמיד להגיד הצעה מאוזנת זה מובן מאליו שזה דבר חיובי, לפעמים הצעות מאוזנות באות להנציח מצב קיים או לייצר מחדש מצב קיים שהוא דווקא שלילי.

באסל גטאס: לפעמים הצעות לא מאוזנות הן הדבר המתבקש.

<שמואל האוזר: אני מסכים לחלוטין.

באסל גטאס: הערה טרמינולוגית.

<שמואל האוזר: אני מסכים, אני רק אומר שמבחינת האחוזים, שם המספרים מאוזנים.

<שמואל האוזר: ההצעה עצמה היא מהפכה דרמטית בכל מה שנוגע לטיפול בניגודי עניינים ו - - -

באסל גטאס: זה לא יכול להיות הצעה מאוזנת ומהפכה דרמטית.

<שמואל האוזר: לא, המספרים עצמם, של מתי החזקה הופכת להיות בעלות או שליטה ומתי מקבלים אישורים, אלה מספרים שהם מאוזנים, כי אתה צריך לעשות איזה שהיא החלטה.

<שמואל האוזר: מהבחינה הזאת זו הצעה מאוד מאוזנת, זו מהפכה במובן הזה שאנחנו עושים את אותה הפרדה ומטפלים ב- - -

<נילי אבן חן: אבל אין הפרדה - - -

מיקי רוזנטל: אין הפרדה ואין טיפול בניגוד עניינים.

משה גפני: רבותיי, עם כל הכבוד.

משה גפני: מילא הייתי הולך להצביע עכשיו ואתה נמצא בלהט כזה.

מיקי רוזנטל: לא, אדוני, אפשר לסגור את הדיון עכשיו, אבל, יש 'אבל', מאחר ומדובר פה באמת בנושא שנוי במחלוקת, כולם מתכוונים לטוב, אני לא חושב שיש למישהו כוונת זדון, אבל אנחנו צריכים להכריע.

משה גפני: מה השאלה?

מיקי רוזנטל: העניין הוא כזה שאנחנו כן רוצים לשמוע את הוויכוח, כי זה ויכוח חשוב.

מיקי רוזנטל: הוא לא חייב להתקיים עכשיו, אבל אני רוצה שהוא יתקיים.

באסל גטאס: כן, אולי להזמין יותר מומחים.

מיקי רוזנטל: זה מה שאני מבקש.

משה גפני: אני רוצה להשיב לך ואני רוצה דרך זה גם להגיד לכולם.

משה גפני: יש שיבוש בסדר היום.

משה גפני: אני שמתי את זה על סדר היום.

משה גפני: היה לי שיקול מוטעה, אני חשבתי שאנחנו נגיע לדיון על החוק אנחנו נגיע זמן רב לפני מה שקרה בפועל, ואז היה גם את הוויכוח הזה שהיה יכול להתנהל והוא יתנהל בעזרת ה', אין ויכוח לגבי העניין הזה, אתה מכיר אותי.

מיקי רוזנטל: אוקיי, אם אתה מבטיח שאנחנו נוכל לשמוע את כל הסעיפים ולשמוע את הדעות השונות, כי יש פה באמת - - -

משה גפני: כן, אני מסכים לחלוטין.

מיקי רוזנטל: וזה באמת חוק חשוב.

משה גפני: בסדר גמור, הבעיה שהיה שיבוש בסדר היום.

מיקי רוזנטל: אין בעיה, אם אתה אומר שנקיים את הדיון הזה אחר כך.

באסל גטאס: יש לנו עוד הרבה שבועות לדון בזה.

משה גפני: ודאי.

<עדי ליבזון: אדוני, אלה שהגיעו לדיון - - -

משה גפני: תחליט, או שאתה עובר פריימריז, או שאתה נכנס למפלגה שהיושב ראש מחליט מי חבר כנסת או שאתה עובר מועצת גדולי תורה, מה אתה מחליט?

<עדי ליבזון: חשבתי שיקדישו זמן לבורסה לפחות כמו אמנסטי, לפחות.

משה גפני: אתה לא מכיר את סדרי העדיפויות במדינת ישראל.

<עדי ליבזון: לא, אתה היושב ראש, אתה אחראי - - -

משה גפני: אני אגיד לך מה ההבדל.

<עדי ליבזון: ולהחליט מה העיקרון ש - - -

משה גפני: בסדר, שמעתי אותך.

<עדי ליבזון: אנשים מגיעים לכאן, אנשים מומחים - - -

משה גפני: בסדר, שמעתי אותך.

משה גפני: אתה באמת מתאים למועצת גדולי התורה.

משה גפני: מה שאני רוצה להגיד לך, על אמנסטי היה ויכוח ארוך וגדול - - - רגע, כבר יש לך עמדה?

משה גפני: אתה כבר יודע מה שאני הולך להגיד?

משה גפני: הצבענו ונגמר.

משה גפני: פה אנחנו לא מצביעים, יתקיים עוד דיון אחד ארוך, בוודאי, בעזרת ה', אולי אפילו יותר, והנושא הזה ילובן וסדרי העדיפויות פה, אתה שואל אותי כיושב ראש, על אמנסטי לא היה צריך כזה דיון ארוך, על הבורסה צריך דיון הרבה יותר ארוך והוא יתקיים בעזרת ה'.

משה גפני: זה הכול.

משה גפני: אז אל תקשר בין הדברים, מפני שבבניין הזה יש את הכול, יש את השיגעונות ויש את הדברים הרציניים ויש פוליטיקה ויש גם עבודה סיזיפית שעושים חברי הכנסת - - -

<עדי ליבזון: נציגי הבנקים, הם - - -

משה גפני: לא.

משה גפני: תגיד לי, עברת משהו?

משה גפני: פריימריז?

משה גפני: מה אתה מתערב כל הזמן?

מיקי רוזנטל: אדוני, אני מבקש.

מיקי רוזנטל: מאחר שיש פה נציגים של גופים אינטרסנטיים ויש פה כל מיני והאנשים האלה שבאו הם אנשים נטולי אינטרסים ודווקא אותם אנחנו רוצים לשמוע.

מיקי רוזנטל: אז חשוב לי שיינתן להם בדיון הבא - - -

משה גפני: יינתן להם.

מיקי רוזנטל: שיהיה גם פינג פונג, הם יטענו, יענו להם, הם יענו, שנוכל להבין.

משה גפני: חבר הכנסת רוזנטל, יינתן להם.

משה גפני: אני לא בודק את העניין של למי יש אינטרסים, למי אין אינטרסים.

משה גפני: אנחנו, ככל שנתקדם בחוק אנחנו גם נראה תמונה יותר רחבה, אני אאפשר.

משה גפני: אין ויכוח לגבי - - -

מיקי רוזנטל: בסדר, אם אתה מבטיח אני - - -

משה גפני: אנחנו הגענו בהקראה ל-45ח, יש ארבעה סעיפים שאנחנו עדיין בהגדרה, בנותן ההיתר, יש לנו בתנאים ושיקולים למתן רישיון לבורסה - - -

<שרה קנדלר: זו אותה שאלה בכל הסעיפים.

משה גפני: בסדר, זה אותו נושא, שליטה והחזקת אמצעי שליטה, לדברים האלה יהיה כאן נציג האוצר שיצטרך גם להסביר.

משה גפני: אני מתנצל בפני אלה שלא נתתי לדבר.

משה גפני: נתתי לכולם לדבר, זאת אומרת אין אחד שביקש ולא קיבל - - -

<נילי אבן חן: לא, אנחנו לא דיברנו.

משה גפני: מה לא קיבלתם?

משה גפני: קיבלתם.

<נילי אבן חן: על הרישיון לחמש שנים?

<נילי אבן חן: זה - - -

משה גפני: קיבלתם רשות דיבור.

משה גפני: על הרישיון לחמש שנים, גם אני לא קיבלתי, נקבל.

<עדי ליבזון: אבל יש עוד סעיפים חשובים.

משה גפני: בסדר, לא צריך לקפוץ כל הזמן.

<עדי ליבזון: אדוני היושב ראש, אנחנו כאן מתנדבים, אנחנו לא יכולים להגיע לעשרה דיונים בשביל להגיד שני משפטים.

<עדי ליבזון: חבל, חבל שאנשים שמשקיעים מהזמן שלהם לא נותנים להם, בעצם עושים חסם כניסה מלדבר.

<עדי ליבזון: אומרים להם, 'אתם רוצים לדבר?

<עדי ליבזון: תגיעו לעשר ישיבות, תיקחו חודש הפסקה מעבודה ואז תדברו'.

<קריאה: אתה יכול להגיש נייר עמדה.

<עדי ליבזון: לעורך דין לשם אין בעיה להגיש לעשרה דיונים, כי הוא עושה בילינג לשעות האלה, אנחנו לא עושים בילינג לשעות האלה.

<עדי ליבזון: אנחנו, בשביל להגיע, אני לא אגיע לעוד דיון, יש לי - - -

<קריאה: זה לא מספיק חשוב לך אל תגיע.

<עדי ליבזון: יש לי טיסה לכנס לעוד שבוע, אני לא אגיע.

משה גפני: אבל אני לא טס.

<עדי ליבזון: לא, אתה לא טס, בסדר, אבל יש אנשים שיש להם עבודה ו - - -

משה גפני: אני מקבל משכורת כדי לא לעבוד ואני עובד בהתנדבות.

משה גפני: יש פה כאלה שמוכנים לשלם לי עוד משכורת שאני לא אבוא.

<עדי ליבזון: האנשים האלה, זה לא עבודה שלהם.

משה גפני: עם כל הכבוד, אני מכיר את הכנסת היטב, זאת ועדה שנותנים לאנשים, לאורחים, לדבר, אין ויכוח לגבי העניין הזה.

משה גפני: אנחנו בתחילת הדיונים.

משה גפני: אז אם אתה אומר שאתה נוסע ונתאים את הישיבות של הוועדה לפי הטיסות שלך לכנסים, אז זה גם רעיון, אני לא שולל את זה, אבל המציאות היא שיתקיימו עוד דיונים, אנשים ידברו כאוות נפשם, ושנדבר לעניין, זה הכול.

משה גפני: תודה רבה, רבותיי, אני מודה לכם.

מיקי לוי: לא קיבלנו, הוא חייב לי תשובה על הסיפור של העמלות.

משה גפני: לגבי העמלות.

<שמואל האוזר: אני חושב שאחת התוצאות, אם מסתכלים היסטורית על מה שקרה, הייתה ועדת בכר, הייתה ועדת זקן, הכנסת ניסתה לטפל בזה באמצעים רגולטורים כאלה ואחרים.

<שמואל האוזר: אני סבור שהדרך היעילה ביותר לטפל בעמלות, ואני שותף לבעיה הזאת של העמלות, היא ההצעה הזאת, מדוע?

<שמואל האוזר: כי ההצעה הזאת, ברגע שאנחנו מפרידים בין בעלים לחברים הפוקוס של הבורסה משתנה, עכשיו הם רוצים עוד חברי בורסה.

<שמואל האוזר: עד היום הם קיבלו עוד שותף, הם לא כל כך היו מעוניינים בזה, עכשיו הם ירצו לקבל עוד חבר בורסה, הספים, רף הכניסה יהיה הרבה יותר נמוך, המשמעות היא תחרות.

<שמואל האוזר: אני רוצה לסבר את אוזניך, אם התחרות תגרום, מספר חברי הבורסה יגדל ואני צופה שהוא יגדל בעשרות אחוזים, כי הוא בין אחד הכי קטנים בעולם, אם מספר חברי הבורסה יגדל התחרות תגדל, תאר לעצמך שעמלה בבורסה תרד מ-0.5% ל-0.4%, מ-0.25 ל-0.2%.

<שמואל האוזר: זה חיסכון של מאות מיליוני שקלים למשקיעים בבורסה בתקופה לא ארוכה.

<שמואל האוזר: זה יהיה האמצעי הכי יעיל שיכול להיות.

מיקי לוי: יש לי ניסיון גם עם עמלות הבנקים, עד שהכנסת לא מתערבת לא הורידו, דפקו את הציבור.

<שמואל האוזר: אני מסכים לחלוטין לכך שצריך לדווח איפה הדברים עומדים וכשאנחנו נבוא לדווח אנחנו נדווח לך גם על התוצאות של התחרות הזו.

<שמואל האוזר: לא הצלחנו עד היום באמצעים רגולטוריים, אני מאמין שהתחרות תוכל לפתור את הבעיה.

מיקי לוי: אני אומר לך, אדוני היושב ראש, שאני מכבד את פרופ' האוזר ואני מוקיר אותו ומכיר אותו, אבל לא נחה דעתי איך הציבור לא הולך להידפק.

מיקי לוי: תחרות זה נחמד, אז יש גם הרבה בנקים, אבל העמלות שמשלם הציבור הן עמלות בשמים.

מיקי לוי: אז אני לא מוכן לזה ואני רוצה להכניס את העמלות באיזה שהיא צורה, אני רוצה מכם, בבקשה, הצעה.

מיקי לוי: אתם לא חייבים לי, אני מתחנן אליכם, הצעה איך אני מגביל את עמלות הציבור.

מיקי לוי: אני לא סומך עליהם.

מיקי לוי: אני מודיע לכם, חד משמעי, לא סומך עליהם.

מיקי לוי: מספיק שאני מסתכל על החשבונות שלי ואני רואה מה גובים ממני הבנקים על כל פעולה שמאלה ימינה.

משה גפני: חבר הכנסת מיקי לוי, עצה של חבר, מה שאני הייתי עושה במקרה הזה, הייתי מנהל דיון ופגישה עם הרשות לניירות ערך, לנסות להגיע לאיזה שהיא הסכמה.

מיקי לוי: בבקשה, אני מוכן.

משה גפני: ואם לא מגיעים להסכמה אז לנסות להגיע לדיון.

מיקי לוי: בסדר, אני אקבע עם שמוליק, אני מבקש את הטלפונים שלכם, אני אתן לכם את שלי, את המייל שלי.

משה גפני: לא, מתי שהוא הוא נוסע לחו"ל.

מיקי לוי: לא, הוא יכול לתת לי עכשיו חוות דעת בכתב.

מיקי רוזנטל: גפני, זה לא בסדר.

מיקי רוזנטל: אכפת לו, הוא בא הנה.

מיקי רוזנטל: הוא לא מכיר את ההומור שלך, הוא יכול להיפגע מזה.

משה גפני: רק שתדע שאני מתייחס לכל אחד ברצינות, אני גם אליך מתייחס ברצינות .

<עדי ליבזון: מאה אחוז.

משה גפני: אני רק רואה שהמתח הוא גדול, אז אני אומר כל מיני בדיחות, רובן לא לעניין.

<עדי ליבזון: כן, אפילו צחקתי.

משה גפני: אני מזמין אותך, תבוא לישיבות הבאות, כשתחזור מהכנס.

מיקי רוזנטל: זה באמת חשוב לנו.

מיקי רוזנטל: זה חשוב לנו, אנחנו מבקשים.

<עדי ליבזון: מי שרוצה, יש לי הרבה אינפורמציה.

<עדי ליבזון: כל חבר כנסת שבאמת רוצה לעשות כאן עבודה רצינית, אני אשמח להעביר.

משה גפני: תודה רבה, יפה.

משה גפני: תודה רבה, רבותיי.